title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007 Taqsima I - Parlament Ewropew

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/1

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007 Taqsima I – Parlament Ewropew
   (2009/628/KE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 – Volum I (SEC(2008) 2359 - C6-0416/2008) (2),

               —

               wara li kkunsidra r-rapport dwar l-amministrazzjoni baġitarja u finanzjarja għas-sena finanzjarja 2007, Taqsima I - Parlament Ewropew (3),

               —

               wara li kkunsidra r-rapport annwali tal-Awditur Intern għall-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li jkunu qed jiġu verifikati (4),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (5),

               —

               wara li kkunsidra l-Artikoli 272(10) u 275 tat-Trattat KE kif ukoll l-Artikolu 179a tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikulari l-Artikoli 145, 146 u 147 tiegħu,

               —

               wara li kkunsidra l-Artikolu 13 tar-Regoli Interni dwar l-implimentazzjoni tal-baġit tal-Parlament Ewropew (7),

               —

               wara li kkunsidra l-Artikolu 147(1) tar-Regolament Finanzjarju skont liema artikolu kull Istituzzjoni Komunitarja għandha tieħu l-passi kollha xierqa biex twettaq l-osservazzjonijiet li jakkompanjaw id-deċiżjoni ta’ kwittanza tal-Parlament Ewopew,

               —

               wara li kkunsidra r-riżoluzzjoni tiegħu tal-15 ta’ Marzu 2006 dwar il-linji gwida għall-proċedura tal-baġit tal-2007 – Taqsimiet II, IV, V, VI, VII, VIII (A) u VIII (B) u dwar l-abbozz preliminari tal-estimi tal-Parlament Ewropew (Taqsima I) għall-proċedura tal-baġit tal-2007 (8),

               —

               wara li kkunsidra l-Artikoli 71 u 74(3) u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0184/2009),

               A.

               billi l-verifika tal-Qorti tal-Awdituri ddikjarat li, fir-rigward tan-nefqa amministrattiva tal-2007, l-Istituzzjonijiet kollha implimentaw b’mod sodisfaċenti s-sistemi ta’ sorveljanza u ta’ kontroll meħtieġa mir-Regolament Finanzjarju u t-tranżazzjonijiet ittestjati kienu ħielsa minn żbalji materjali (9),

               B.

               billi, fit-3 ta’ Ġunju 2008, is-Segretarju Ġenerali ċċertifika li għandu assigurazzjoni raġjonevoli li l-baġit tal-Parlament Ewropew ġie implimentat b’konformità mal-prinċipji ta’ amministrazzjoni finanzjarja soda u li l-qafas ta’ kontroll li ġie applikat jagħti l-garanziji meħtieġa tal-legalità u r-regolarità tal-operazzjonijiet sottostanti;

               1.

               Jagħti l-kwittanza lill-President tiegħu dwar l-implimentazzjoni tal-baġit ġenerali tal-Parlament Ewropew għas-sena finanzjarja 2007;

               2.

               Jippreżenta l- kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 148, 13.6.2008, p. 1.

      (4)  ĠU C 286, 10.11.2008, p. 1.

      (5)  ĠU C 287, 10.11.2008, p. 111.

      (6)  ĠU L 248, 16.9.2002, p. 1.

      (7)  PE 349.540/Bur/ann/def.

      (8)  ĠU C 291 E, 30.11.2006, p. 311.

      (9)  ĠU C 286, 10.11.2008, punt 11.6.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima I – Parlament Ewropew
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 – Volum I (SEC(2008)2359 - C6-0416/2008) (2),

               —

               wara li kkunsidra r-rapport dwar l-amministrazzjoni baġitarja u finanzjarja għas-sena finanzjarja 2007, Taqsima I - Parlament Ewropew (3),

               —

               wara li kkunsidra r-rapport annwali tal-Awditur Intern għall-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li jkunu qed jiġu verifikati (4),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (5),

               —

               wara li kkunsidra l-Artikoli 272(10) u 275 tat-Trattat KE kif ukoll l-Artikolu 179a tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikulari l-Artikoli 145, 146 u 147 tiegħu,

               —

               wara li kkunsidra l-Artikolu 13 tar-Regoli Interni dwar l-implimentazzjoni tal-baġit tal-Parlament Ewropew (7),

               —

               wara li kkunsidra l-Artikolu 147(1) tar-Regolament Finanzjarju skont liema artikolu kull Istituzzjoni Komunitarja għandha tieħu l-passi kollha xierqa biex twettaq l-osservazzjonijiet li jakkompanjaw id-deċiżjoni ta’ kwittanza tal-Parlament Ewopew,

               —

               wara li kkunsidra r-riżoluzzjoni tiegħu tal-15 ta’ Marzu 2006 dwar il-linji gwida għall-proċedura tal-baġit tal-2007 – Taqsimiet II, IV, V, VI, VII, VIII (A) u VIII (B) u dwar l-abbozz preliminari tal-estimi tal-Parlament Ewropew (Taqsima I) għall-proċedura tal-baġit tal-2007 (8),

               —

               wara li kkunsidra l-Artikoli 71 u 74(3) u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0184/2009),

               A.

               billi l-verifika tal-Qorti tal-Awdituri ddikjarat li, fir-rigward tan-nefqa amministrattiva tal-2007, l-istituzzjonijiet kollha implimentaw b’mod sodisfaċenti s-sistemi ta’ sorveljanza u ta’ kontroll meħtieġa mir-Regolament Finanzjarju u t-tranżazzjonijiet ittestjati kienu ħielsa minn żbalji materjali (9),

               B.

               billi, fit-3 ta’ Ġunju 2008, is-Segretarju Ġenerali ċċertifika li għandu assigurazzjoni raġjonevoli li l-baġit tal-Parlament Ewropew ġie implimentat b’konformità mal-prinċipji ta’ amministrazzjoni finanzjarja soda u li l-qafas ta’ kontroll li ġie applikat jagħti l-garanziji meħtieġa tal-legalità u r-regolarità tal-operazzjonijiet sottostanti,

         Tibdil importanti fil-ġestjoni tal-Baġit tal-Parlament fil-leġiżlatura parlamentari 2004-2009

               1.

               Ifakkar li din il-kwittanza hi l-aħħar waħda tal-leġiżlatura parlamentari 2004-2009, li matulha saru numru sew ta’ bidliet fil-ġestjoni baġitarja tal-UE b’mod ġenerali, u fil-ġestjoni tal-Parlament b’mod partikolari;

               2.

               Ifakkar li matul din il-leġiżlatura parlamentari, ir-Regolament Finanzjarju ġdid kien implimentat b’mod sħiħ u revedut mill-ġdid fl-2008, u dan wassal għal bidliet kbar fil-ġestjoni baġitarja, partikolarment billi għamel aktar stretti r-regoli tal-akkwist u tejjeb l-istruttura tas-sistema ta’ kontroll tal-proċeduri finanzjarji, waqt li żied ir-responsabilità tal-uffiċjali li jawtorizzaw u d-deċentralizza l-kontroll finanzjarju; jinnota li dawn il-bidliet ħtieġu staff kwalifikat u xogħol amministrattiv addizzjonali, u huma rikonoxxuti mid-Direttorati Ġenerali tal-Parlament li kienu effettivi biex tissaħħaħ l-amministrazzjoni finanzjarja soda;

               3.

               Jinnota, madankollu, li r-Regolament Finanzjarju jista’ jeħtieġ reviżjoni aktar bir-reqqa minħabba li wħud mill-proċeduri qed joħolqu wisq ostakli fl-applikazzjoni mis-servizzi tal-Parlament; jiddispjaċih li dan wassal għal żieda fl-eċċezzjonijiet (kif imniżżla fl-annessi għar-Rapporti Annwali dwar l-Attivitajiet);

               4.

               Ifakkar li r-Regolament Finanzjarju l-ġdid, li jitlob żieda sostanzjali ta’ persunal speċjalizzat, daħal fis-seħħ fl-istess żmien meta kienu riveduti r-Regolamenti u r-Regoli tal-Persunal applikabbli għal impjegati oħra (10), u qed ipoġġi numru ta’ diffikultajiet fuq l-amministrazzjoni tal-Parlament;

               5.

               Ifakkar li fl-2004, 10 Stati Membri ġodda u, fl-2007, il-Bulgarija u r-Rumanija ngħaqdu mal-UE, u din hija r-raġuni ewlenija li wasslet għal żieda fil-persunal minn 4 662 fl-1 ta’ Jannar 2004 (il-kategoriji kollha) għal 6 101 fil-31 ta’ Diċembru 2008; għalhekk, jilqa’ b’sodisfazzjon l-isforzi tal-amministrazzjoni tal-Parlament biex titratta b’effiċjenza din iż-żieda kbira ta’persunal; jinnota wkoll, li kważi kull kariga addizzjonali kienet relatata mal-impatt tat-tkabbir, u li ż-żieda netta ta’ persunal mhux relatat mat-tkabbir hija biss ta’ 1.2 %;

               6.

               Jinnota li fl-2007, instab li 99.9 % tal-ħlasijiet mill-allowance tal-assistenza parlamentari kienu ġustifikati b’mod regolari, u li ż-żieda f’din ir-rata kienet attribwibbli għal proċeduri mtejba adottati mill-Bureau fir-rigward ta’ dokumentazzjoni ta’ appoġġ, kif ukoll l-isforzi konsiderevoli mill-amministrazzjoni u żieda fis-sensibilizzazzjoni fost il-Membri;

               7.

               Jenfasizza l-fatt li għall-ewwel darba mill-ħolqien tal-Parlament, l-Istati Membri rnexxielhom jaqblu dwar Statut Ewropew għall-Membri tiegħu; dan l-Istatut se jippermetti remunerazzjoni u assigurazzjoni ugwali għall-Membri kollha, se jtemm id-diskrepanzi sostanzjali fis-salarji nazzjonali tagħhom, u se jintroduċi sistema trasparenti għat-tipi kollha ta’ allowances u ta’ remunerazzjoni;

               8.

               Ifakkar li l-adozzjoni ta’ Statut għall-Assistenti kienet waħda mill-prijoritajiet enfasizzata fir-riżoluzzjoni dwar il-linji gwida baġitarji għall-2007; jilqa’ b’sodisfazzjon, f’dan ir-rigwar, l-adozzjoni tal-Kunsill, fid-19 ta’ Diċembru 2008, tal-proposta tal-Kummissjoni (COM(2008) 786) kif emendata mill-Parlament (11); id-dħul fis-seħħ tagħha f’ Lulju 2009 għandu jippermetti żieda kbira fit-trasparenza fl-użu ta’ dawn il-fondi u għandu jiggarantixxi rispett sħiħ għad-drittijiet soċjali u tal-impjieg tal-assistenti;

         Rapport dwar il-ġestjoni baġitarja u finanzjarja (12)

               9.

               Jinnota li fl-2007, il-Parlament kellu dħul li jammonta għal EUR 144 449 007 (EUR 126 126 604 fl-2006);

         Kontijiet definittivi 2007 (f’EUR)

               10.

               Jinnota ċ-ċifri li fuq il-bażi tagħhom ingħalqu l-kontijiet tal-Parlament għas-sena finanzjarja 2007, jiġifieri:

                           (a)   Approprjazzjonijiet disponibbli

                           approprjazzjonijiet għall-2007:

                           1 397 460 174

                           trasferimenti mhux awtomatiċi mis-sena finanzjarja 2006:

                           4 817 000

                           trasferimenti awtomatiċi mis-sena finanzjarja 2006:

                           188 746 822,24

                           approprjazzjonijiet li jikkorrispondu għad-dħul assenjat għall-2007:

                           42 522 400,66

                           trasferimenti li jikkorrispondu għad-dħul assenjat mis-sena finanzjarja 2006:

                           34 640 774,58

                           Total:

                           1 668 187 171,48

                           (b)   L-użu ta’ approprjazzjonijiet fis-sena finanzjarja 2007:

                           impenji:

                           1 594 372 252,26

                           ħlasijiet li saru:

                           1 329 131 440,46

                           ħlasijiet pendenti u approprjazzjonijiet mhux ta’ impenn li ġejjin minn dħul assenjat:

                           263 564 514,64

                           approprjazzjonijiet trasferiti inklużi dawk li ġejjin minn dħul assenjat:

                           263 564 514,64

                           approprjazzjonijiet kanċellati:

                           31 691 180,38

                           (c)   Dħul Baġitarju

                           li wasal fl-2007:

                           144 449 007,32

                                       (d)

                                       Il-Karta tal-bilanċ totali fil-31 ta’ Diċembru 2007:

                           1 788 830 683

               11.

               Jinnota li l-approprjazzjonijiet awtorizzati fil-baġit inizjali tal-Parlament għall-2007 kienu jammontaw għal EUR 1 397 460 174, u dan jirrapreżenta żieda ta’ 6 % fuq il-baġit tal-2006 (EUR 1 321 600 000), u jinnota wkoll li ma kienx ippreżentat baġit ta’ emenda fl-2007;

               12.

               Jirrimarka li aktar milli jirritorna flus li ma ntefqux lill-Istati Membri, il-Parlament iddeċieda - bħal fis-snin ta’ qabel - li jagħmel trasferimenti “ta’ kklerjar” ta’ tmiem is-sena mid-diversi linji tal-baġit li jammontaw għal EUR 25 000 000 (2006: EUR 37 246 425) maħsuba biex jinxtara bini fi Vjenna għat-twaqqif ta’ Dar l-Unjoni Ewropea, flimkien mal-Kummissjoni; madankollu, jinnota li fir-riżoluzzjoni tiegħu tal-24 ta’ April 2007 dwar il-kwittanza għas-sena finanzjarja 2005 (13), il-Parlament talab li fl-interess taċ-ċarezza baġitarja l-ispiża tal-bini tiddaħħal fil-baġit minflok tiġi ffinanzjata permezz ta’ trasferimenti “ta’ kklerjar”;

               13.

               Jilqa’ b’sodisfazzjon il-fatt li r-Rapport dwar il-Ġestjoni Baġitarja u Finanzjarja - kif mitlub f’riżoluzzjonijiet ta’ kwittanza preċedenti - sar gwida ċara u trasparenti għall-ġestjoni finanzjarja tal-Parlament matul is-sena finanzjarja li għaliha jkun qed jirreferi;

         Il-kontijiet tal-Parlament

               14.

               Jinnota li fiċ-ċertifikazzjoni tal-kontijiet definittivi, l-uffiċjal tal-kontabilità tal-Parlament ta l-assigurazzjoni raġjonevoli tiegħu li l-kontijiet jippreżentaw stampa ġusta u reali tal-pożizzjoni finanzjarja tal-Parlament fl-aspetti materjali kollha; jinnota wkoll l-osservazzjoni tiegħu dwar il-fatt li l-ebda kwistjoni li titlob riserva ma tressqet għall-attenzjoni tiegħu;

               15.

               Ifakkar fid-deċiżjoni meħuda mill-President tiegħu dwar l-adozzjoni tal-kontijiet għas-sena finanzjarja 2007;

               16.

               Josserva li r-riżultat ekonomiku tas-sena finanzjarja 2007 kien riżultat negattiv ta’ EUR 209 985 279, spjegat prinċipalment minn żieda f’obbligi ta’ EUR 256 095 000 li jikkorrispondu għal riserva għall-pensjonijet primarji ta’ ċerta kategorija ta’ Membri ffinanzjata direttament mill-Parlament skont l-Anness III tar-Regoli dwar in-nefqa u l-allowances tal-Membri;

               17.

               Jitlob lis-Segretarju Ġenerali biex jindika x’se tkun ir-riserva probabbli għall-pensjonijiet għall-Membri meta l-istatut tal-Membri jidħol fis-seħħ, u kif din ir-riserva se tkun ittratata għall-finijiet ta’ kontabilità fil-karta tal-bilanċ tal-Parlament;

               18.

               Jinnota li l-annessi għall-karta tal-bilanċ tivvaluta l-bini li huwa propjeta’ tal-Parlament għal EUR 1 015 159 978 wara deprezzament kontra nefqa totali tal-akkwist ta’ EUR 1 650 945 693; jitlob lis-Segretarju Ġenerali biex jipprovdi ħarsa ġenerali tal-valur attwali tas-suq ta’ kull bini tal-Parlament Ewropew imqabbel mal-prezz ta’ xiri tiegħu;

         Dikjarazzjoni ta’ assigurazzjoni mis-Segretarju Ġenerali

               19.

               Jilqa’ b’sodisfazzjon l-istqarrija tas-Segretarju Ġenerali tat-3 ta’ Ġunju 2008 fil-kapaċità tiegħu ta’ Uffiċjal Prinċipali ta’ Awtorizzazzjoni permezz ta’ Delega, fir-rigward tar-rapporti tal-attivitajiet annwali tal-uffiċjali ta’ awtorizzazzjoni għall-2007, li fiha ċċertifika li hu għandu assigurazzjoni raġjonevoli li l-baġit tal-Parlament kien implimentat f’ konformita’ mal-prinċipji ta’ amministrazzjoni finanzjarja soda u li l-qafas ta’ kontroll li ġie applikat jagħti l-garanziji meħtieġa tal-legalità u r-regularità tal-operazzjonijiet sottostanti;

               20.

               Jinnota, madankollu, l-osservazzjoni tiegħu, li tinsab fid-dikjarazzjoni ta’ assigurazzjoni, li l-qafas regolatorju li jmexxi l-allowances parlamentari, kif ukoll l-infiq tal-assistenza parlamentari, sar tant kumpless li jippreżenta nuqqasijiet serji biex ikun applikat fil-prattika, u li għal din ir-raġuni hu ħa l-inizjattiva li jwaqqaf sistema ġdida li għandha tidħol fis-seħħ sa Lulju 2009;

         Rapporti tal-attivitajiet mis-Segretarju Ġenerali

               21.

               Josserva b’sodisfazzjon li d-Diretturi Ġenerali kollha kienu f’pożizzjoni li jagħtu dikjarazzjoni ta’ assigurazzjoni bla riserva dwar l-implimentazzjoni tal-baġit mis-servizzi tagħhom fl-2007;

               22.

               Hu konxju li r-rapporti tal-attivitajiet huma għodda ta’ tmexxija interna li l-għan ewlieni tagħhom huwa li jagħtu lis-Segretarju Ġenerali idea ġenerali ċara tal-ħidma tal-amministrazzjoni, u b’mod partikulari ta’ kwalunkwe nuqqas;

               23.

               Jirrimarka li r-rapport tal-attività ta’ kull Direttorat Ġenerali jinkludi bħala anness lista ta’ eċċezzjonijiet, li telenka d-derogi mir-Regolament Finanzjarju u mir-regoli dipendenti; jesprimi tħassib li l-ammont totali ta’ dawn l-eċċezzjonijiet jeċċedi l-ammont annwali medju ta’ viżas miżmuma u miksuba qabel l-2003 taħt ir-Regolament Finanzjarju ta’ qabel ir-riforma, meta t-tranżazzjonijiet kollha kellhom jiġu approvati mill-Kontrollur Finanzjarju;

         Ir-rapport annwali tal-Qorti Ewropea tal-Awdituri għall-2007

               24.

               Jinnota li l-Qorti tal-Awdituri sabet li, fir-rigward tan-nefqa amministrattiva tal-2007, l-istituzzjonijiet kollha implimentaw b’mod sodisfaċenti s-sistemi ta’ sorveljanza u ta’ kontroll meħtieġa mir-Regolament Finanzjarju u t-tranżazzjonijiet ittestjati kienu ħielsa minn żbalji materjali;

               25.

               Jinnota r-riżultati speċifiċi dwar il-Parlament li hemm fir-rapport annwali tal-Qorti tal-Awdituri għall-2007, kif ukoll ir-risposti tal-Parlament, dwar il-fattur multiplikatur applikabbli għas-salarji tal-persunal wara l-adozzjoni tar-Regolamenti tal-Persunal riveduti tal-1 ta’ Mejju 2004 u l-ħlasijiet fl-2007 fuq approprjazzjonijiet trasferiti mill-2006 fir-rigward ta’ “high-speed broadcast cameras” li kellhom jiġu installati fil-bini D5 fl-2008;

               26.

               Barra min hekk, jinnota wkoll it-taqsima tar-rapport annwali dwar is-segwitu għall-osservazzjonijiet minn rapporti preċedenti fir-rigward ta’ ħlas lura b’rata fissa għal spejjeż ta’ akkomodazzjoni li jsiru minn uffiċjali fuq missjoni, dokumenti ta’ appoġġ dwar l-użu tal-allowance tal-assistenza parlamentari u fir-rigward tal-iskema addizjonali u volontarja tal-pensjoni, il-ħtieġa li jkunu stabbiliti regoli ċari li jiddefinixxu l-obbligi u r-responsabilitajiet tal-Parlament u tal-membri fl-iskema fil-każ ta’ defiċit;

               27.

               Jinnota r-risposti mogħtija mill-Parlament fil-proċedura kontradittorja mal-Qorti tal-Awdituri;

         Segwitu mis-Segretarju Ġenerali għall-aħħar riżoluzzjoni ta’ kwittanza

               28.

               Jilqa’ b’sodisfazzjon id-deċiżjonijiet tal-Bureau tal-10 ta’ Marzu 2008 u tas-7 ta’ Lulju 2008 dwar il-miżuri ta’ implimentazzjoni għall-Istatut tal-Membri u għall-assistenza parlamentari tal-Membri, li jirrappreżentaw segwitu dirett għar-rakkomandazzjonijiet tal-kwittanza tal-2006; barra minn hekk, jilqa’ b’sodisfazzjon ukoll l-impenn tal-President tiegħu fir-rigward tal-implimentazzjoni ta’ dawn id-deċiżjonijiet;

               29.

               Ifakkar li skont l-Artikolu 147(1) tar-Regolament Finanzjarju, il-Kummissjoni u l-istituzzjonijiet l-oħra huma obbligati li jieħdu l-passi kollha xierqa biex jaġixxu fir-rigward tal-osservazzjonijiet li jakkompanjaw id-deċiżjoni ta’ kwittanza tal-Parlament;

               30.

               Għalhekk, jifraħ lis-Segretarju Ġenerali li ressaq ir-rapporti mitluba mill-amministrazzjoni fl-aħħar riżoluzzjoni ta’ kwittanza fil-ħin qabel il-bidu tal-proċedura ta’ kwittanza għas-sena finanzjarja 2007;

               31.

               Jinnota l-konklużjoni tas-Sevizz Legali tad-29 ta’ April 2008 (SJ 775/06), fir-rigward tal-paragrafi tar-riżoluzzjoni tal-Parlament tat-22 ta’ April 2008 dwar il-kwittanza tas-sena finanzjarja tal-2006 dwar il-fond volontarju tal-pensjoni, kif ġej: “Il-Bureau għandu s-setgħat u r-responsabilitajiet tiegħu, li huma stipulati fir-Regoli ta’ Proċedura tal-Parlament. Hi r-responsabilità tal-Bureau li jiddeċiedi, għalhekk, jekk jixtieqx li jitbiegħed mill-fehma espressa fl-assemblea plenarja fir-riżoluzzjoni tagħha tat-22 ta’ April 2008 jew li jimxi magħha”; madankollu, jikkunsidra li din il-konklużjoni, ibbażata fuq ir-Regoli ta’ Proċedura tal-Parlament, mhix kompletament kompatibbli mat-tifsira ċara tal-Artikolu 147(1) tar-Regolament Finanzjarju li hu bbażat fuq l-Artikolu 276 tat-Trattat KE;

         Smigħ tal-Awditur Intern

               32.

               Jinnota li l-laqgħa tal-kumitat kompetenti mal-Awditur Intern li saret fl-20 ta’ Jannar 2009, u li kienet laqgħa miftuħa trażmessa bil-web-stream u li fiha l-Awditur Intern ippreżenta r-rapport annwali tiegħu, l-Awditur Intern spjega li fl-2007 adotta jew ħareġ f’abbozz 18-il rapport dwar temi li jinkludu:

                           —

                           spejjeż tal-missjonijiet tal-persunal,

                           —

                           governanza tal-IT,

                           —

                           fondi mislufin, ġestjoni tal-inventarji u tal-baġit f’ċerti uffiċji tal-informazzjoni,

                           —

                           partiti politiċi fil-livell Ewropew,

                           —

                           intitolamenti individwali għall-membri tal-persunal,

                           —

                           segwitu għar-reviżjoni tal-Qafas ta’ Kontroll Intern,

                           —

                           allowance għall-assistenza parlamentari;

               33.

               Jinnota li fost l-aktar konklużjonijiet sinifikanti li ħargu fir-rapport annwali tal-Awditur Intern kien hemm dawn li ġejjin:

                           —

                           li l-istruttura ta’ governanza tal-IT fil-Parlament, kif ivverifikata, ma tatx assigurazzjoni li qed isiru l-għażliet korretti tal-IT fit-terminu ta’ żmien medju, jew li kien hemm fis-seħħ proċess adegwat ta’ ppjanar strateġiku tal-IT;

                           —

                           li l-attivitajiet tal-kontroll fil-qasam tal-intitolamenti individwali għall-membri tal-istaff għandhom jissaħħu b’mod sinifikanti, għandu jkun hemm titjib fil-kwalità tad-dejta fis-sistemi relevanti tal-ġestjoni tal-IT, u l-proċeduri u l-gwida meħtieġa biex jiġu appoġġjati l-attivitajietta’ ġestjoni u ta’ kontroll għandhom ikunu dokumentati b’mod xieraq;

                           —

                           li l-informazzjoni u d-dokumentazzjoni ppreżentati mill-partiti politiċi Ewropej mhux dejjem kienu suffiċjenti biex jappoġġjaw it-talbiet tagħhom għal kontributi finanzjarji jew biex jippermettu li d-dipartiment tal-awtorizzazzjonijiet jivverifika l-eliġibilità tat-talba għall-ħlas;

               34.

               Jinnota u jappoġġja l-fehmiet espressi mill-Awditur Intern fir-rigward ta’:

                           —

                           l-importanza li, f’livell ċentrali, jitwaqqaf kodiċi istituzzjonali ta’ kondotta li jirregola r-relazzjonijiet mal-konsulenti esterni (li l-linji-gwida għal dan ġew adottati mis-Segretarju Ġenerali f’Lulju 2008);

                           —

                           l-importanza li jiġi żgurat li tibda taħdem sistema effettiva ta’ ġestjoni tar-riskju f’livell ċentrali, bi proċeduri miftiehma biex jiġu identifikati u evalwati r-riskji, biex jiġu fformulati u rrappurtati r-reazzjonijiet għal dawk ir-riskji, u biex tingħata assigurazzjoni lill-korpi ta’ sorveljanza u tat-teħid tad-deċiżjonijiet li l-ġestjoni tar-riskji hija effettiva u li r-reazzjonijiet kollha għar-riskji, inklużi l-kontrolli interni, huma xierqa;

         Il-kuntratti u l-akkwisti

               35.

               Ifakkar li l-Parlament jippubblika t-tagħrif ġenerali dwar il-kuntratti li jingħataw fil-websajt tiegħu permezz tal-“quick links” (14) u li, skont it-termini tar-Regolament Finanzjarju, jippubblika (i) tagħrif speċifiku dwar il-kuntratti b’valur ogħla minn EUR 60 000 fil-Ġurnal Uffiċjali, u (ii) lista tal-kuntratti b’valur ta’ bejn EUR 25 000 u EUR 60 000 fil-websajt tiegħu; jilqa’ b’sodisfazzjon il-livell għoli ta’ trasparenza miksuba permezz ta’ dan kollu, iżda jirrakkomanda li, għall-finijiet ta’ aċċessibilità eħfef, il-websejt tal-Parlament għandha tinkludi lista komprensiva tal-kuntratti kollha;

               36.

               Jinnota li r-rapport annwali tal-amministrazzjoni lill-awtorità baġitarja dwar il-kuntratti fih it-tagħrif li ġej dwar il-kuntratti mogħtijin matul l-2007:

                           Il-kuntratti mogħtijin

                           2007

                           2006

                           Kuntratti b’valur daqs jew ogħla minn EUR 25 000

                           EUR 331,5 m
                           (249 kuntratt)

                           EUR 327,5 m
                           (238 kuntratt)

                           Kuntratti b’valur daqs jew ogħla minn EUR 50 000

                           EUR 326,5 m
                           (133 kuntratt)

                           EUR 322,3 m
                           (112-il kuntratt)

                           Kuntratti b’valur bejn EUR 25 000 u EUR 60 000

                           EUR 5,2 m
                           (116-il kuntratt)

                           EUR 5,2 m
                           (126 kuntratt)

               37.

               Jilqa’ b’sodisfazzjon l-informazzjoni li l-proporzjon ta’ kuntratti konklużi permezz tal-proċedura miftuħa żdied mill-2006 għall-2007 f’termini tal-ammont totali kif ukoll bħala persentaġġ tal-għadd globali tal-kuntratti, kif ġej:

                           Tip ta’ proċedura

                           2007

                           2006

                           Valur (f’EUR)

                           Persentaġġ

                           Valur (f’EUR)

                           Persentaġġ

                           Miftuħa

                           162 124 519

                           49 %

                           123 936 713

                           38 %

                           Ristretta

                           59 593 905

                           18 %

                           12 438 031

                           4 %

                           Negozjata

                           109 763 269

                           33 %

                           191 162 868

                           58 %

                              Total

                           331 481 693

                           100 %

                           327 537 612

                           100 %

               38.

               Jinnota li l-amministrazzjoni issa ħolqot id-database tal-esklużjoni mitluba bl-Artikolu 95 tar-Regolament Finanzjarju, u li attwalment qed tistenna struzzjonijiet mill-Kummissjoni dwar kif tikkoordinaha mal-arranġamenti mmexxija mill-Kummissjoni fid-dawl tar-Regolament (15) u d-Deċiżjoni adottati minn din tal-aħħar fis-17 ta’ Diċembru 2008;

               39.

               Jinnota li, minkejja l-emendi għar-Regolament Finanzjarju, ir-regoli tiegħu dwar l-akkwist għadhom ikkumplikati wisq għall-istituzzjonijiet iż-żgħar, speċjalment fir-rigward ta’ sejħiet għall-offerti għal kuntratti ta’ ammonti relattivament żgħar; jistieden lill-Kummissjoni biex - meta tkun qed twettaq il-ħidma preliminari tagħha qabel ma tfassal kwalunkwe proposta futura biex jiġi emendat ir-Regolament Finanzjarju - tikkonsulta b’mod estensiv mas-Segretarjati Ġenerali u l-amministrazzjonijiet tal-istituzzjonijiet l-oħrajn sabiex tiżgura li l-preokkupazzjonijiet tagħhom jitqiesu b’mod sħiħ fl-abbozz final;

         Il-ġestjoni tal-amministrazzjoni tal-Parlament
   DĠ Presidenza

               40.

               Jilqa’ b’sodisfazzjon l-impenn tad-DĠ Presidenza għal titjib kontinwu fil-ġestjoni finanzjarji permezz ta’ eżami fil-fond tal-aspetti varji tal-implimentazzjoni tal-baġit u l-proċeduri assoċjati; jinnota b’mod partikulari l-isforzi mwettqa fil-qasam tat-trawwin ta’ kuxjenza fost l-persunal dwar l-operazzjonijiet baġitarji;

               41.

               Ifakkar fit-talba tiegħu, li ġiet ifformulata l-ewwel darba fil-kwittanza għas-sena finanzjarja 2004, li tinħoloq il-kariga ta’ amministratur tar-riskji, li għandu jkollu esperjenza professjonali estensive fil-qasam, li jkun indipendenti u awtonomu fit-teħid tad-deċiżjonijiet, li jkollu għarfien wiesa’ tal-istruttura u l-governanza tal-organizzazzjoni, u li jkollu l-awtorità, minħabba li l-opinjoni tiegħu għandha mnejn tmur kontra deċiżjonijiet politiċi u amministrattivi;

               42.

               Jikkunsidra li huwa essenzjali li dan l-amministratur tar-riskji jitqiegħed fi struttura amministarttiva li tkun tista’ tiggarantixxi konformità sħiħa ma’ dawn il-kriterji;

               43.

               Jenfasizza li l-qasam tas-sigurtà huwa settur sensittiv ħafna f’kwalunkwe Parlament, u huwa b’mod partikolari aktar sensittiv f’Parlament multinazzjonali b’viżibilità kbira u li jkollu żjarat bla waqfien mill-Kapijiet tal-Istat u tal-gvern minn kull naħa tad-dinja; jistieden lis-Segretarju Ġenerali biex jippreżenta lill-kumitat kompetenti stampa tas-sitwazzjoni attwali f’dan il-qasam; f’dan ir-rigward ifakkar dwar l-importanza ta’ proċeduri ta’ komunikazzjoni ċari fil-każ ta’ ksur serju tas-sigurtà fil-Parlament;

               44.

               Ifakkar fid-deċiżjoni tal-Bureau tad-29 ta’ Novembru 2006 li tapprova l-istrateġija tal-kontinwità tal-ħidma u tal-ġestjoni tal-kriżi kif proposta mis-Segretarju Ġenerali; jissottolinea n-neċessità assoluta li fl-aħħar jitqiegħdu fil-prattika regoli ċari li jiddefinixxu l-katina tal-kmand u l-istruttura tal-ġestjoni tal-kriżi fi ħdan l-amministrazzjoni tal-Parlamnet, u jistenna li d-DĠ Presidenza jagħmel kull sforz f’din id-direzzjoni;

               45.

               Jesprimi l-preokkupazzjoni tiegħu dwar l-għadd dejjem ikbar ta’ każijiet ta’ kriminalità żgħira fil-bini tal-Parlament, l-aktar fir-rigward ta’ serq ta’ oġġetti personali bħalma huma briefcases, kompjuters portabbli, mowbaljs, eċċ.; jappoġġja kull sforz imwettaq mill-amministrazzjoni sabiex tinkiseb sigurtà aħjar fil-bini tal-Parlament;

               46.

               Jinnota li fl-2005, il-Parlament xtara 6 “body scanners” wara analiżi tar-riskju għas-sigurtà u fuq il-parir ta’ konsulent estern; jinnota li wara li nxtraw dawn il-‘body scanners’, il-Parlament ivvota kontra l-użu ta’ scanners bħal dawn fl-ajruporti; għalhekk, jitlob lis-Segretarju Ġenerali biex jara x’possibilità hemm li dawn jinbiegħu; jitlob lill-amministrazzjoni tiegħu sabiex fil-ġejjieni, qabel ma tagħmel xiri simili, tinforma lill-Membri u tinvolvihom fil-proċess tat-teħid ta’ deċiżjoni;

         DĠ Politiki Interni u DĠ Politiki Esterni

               47.

               Jinnota li fl-2007 d-Dipartimenti tal-Politika fid-DĠ IPOL u d-DĠ EXPO kienu operattivi b’mod sħiħ b’baġit globali ta’ EUR 6 519 600; jinnota b’sodisfazzjon li l-kompitu primarju tagħhom li jipprovdu assistenza għall-ħidma tal-korpi parlamentari kompla jitjieb; jilqa’ b’sodisfazzjon l-approċċ tad-dipartimenti tal-politika fejn il-kwalità hija l-għan ewlieni meta jkun hemm bżonn ta’ esperti esterni, u jistieden lil dawn id-dipartimenti biex jikkunsidraw bir-reqqa liema mudell ta’ kuntratt jista’ jrendi l-ogħla kwalità ta’ parir għall-kumitati li jitolbu tali konsulenza;

         DĠ Komunikazzjoni

               48.

               Jinnota t-talbiet li kulma jmur qed jiżdiedu magħmulin lid-DĠ Komunikazzjoni fil-qasam tal-proġetti awdjoviżivi kif ukoll l-implimentazzjoni taċ-ċentru tal-viżitaturi, li issa dieħla fil-fażi finali tagħha; jinnota f’dan ir-rigward li hemm proċeduri twal u peżanti marbutin mat-tħejjijiet għaċ-ċentru l-ġdid tal-viżitaturi, li rriżultaw fi 13-il proċedura għall-għoti tal-kuntratti u 20 kuntratt separat;

               49.

               Jitlob lis-Segretarju-Ġenerali jimla l-postijiet l-ġodda kkontemplati għall-2009 fit-tim tal-proġett għaċ-ċentru tal-viżitaturi kemm jista’ jkun malajr ħalli jiżgura li ċ-ċentru tal-viżitaturi jkun jista’ jiftaħ il-bibien tiegħu għall-pubbliku fil-bidu tal-2010;

               50.

               Jilqa’ b’sodisfazzjon ix-xogħol magħmul mid-DĠ Komunikazzjoni fit-tħejjija tat-tnedija tal-proġett tal-WEB-TV, li wara xi diffikultajiet fil-fażi tal-bidu tal-għoti tal-kuntratti issa għaddej bil-verżjoni tal-provi; jieħu nota tal-fatt li l-fażi tal-provi saret matul il-perjodu Settembru 2008 sa Marzu 2009, u kampanja ta’ kuxjenza pubblika tnediet f’Marzu 2009 biex tinforma u tiġbed liċ-ċittadini; jinnota d-diffikultajiet marbutin mal-ewwel Web-TV fid-dinja mniedi f’20 ilsien;

               51.

               Jilqa’ b’sodisfazzjon it-trasparenza li l-Web-TV ta lix-xogħol tal-Parlament, hekk kif il-laqgħat tal-kumitati, is-smigħ u l-attivitajiet l-oħrajn qed ikunu mxandrin fuq il-web u ċ-ċittadini li huma interessati jistgħu jsegwu b’mod dirett is-suġġett ta’ interess ewlieni;

               52.

               Jieħu nota tal-adozzjoni unanima min-naħa tal-Bureau tal-“Istrateġija u l-Pjan t’Azzjoni għall-Elezzjonijiet Ewropej 2009” tat-22 ta’ Ottubru 2007, li daħal fl-ewwel fażi tal-implimentazzjoni tiegħu fl-2008 u se jilħaq il-quċċata eżatt qabel l-elezzjonijiet Ewropej;

               53.

               Jilqa’ b’sodisfazzjon l-involviment tal-Parlament, li kulma jmur qed jiżdied, fil-ħajja soċjali u kulturali Ewropea, kif jidher mill-attivitajiet bħalma huma l-Lux Prize, il-premju tal-Parlament Ewropew għall-ġurnaliżmu, il-premju għaċ-ċittadini, il-premju Ewropew għaż-żgħażagħ Charlemagne, AGORA u l-Ġranet tal-Mezzi tax-Xandir taż-Żgħażagħ, li kollha kemm huma ġew imnedija fl-2007, flimkien mal-attivitajiet tradizzjonali;

               54.

               Jinnota s-sodisfazzjoni tal-utenti tal-infrastruttura awdjoviżiva l-ġdida fil-bini JAN ta’ Brussell, li kien ikkreat bejn l-2006 u l-2008 biex jipprovi tagħmir modern lill-mezzi tax-xandir u lis-servizzi in-house;

               55.

               Jilqa’ b’sodisfazzjon it-titjib fil-ġestjoni tal-uffiċji tal-informazzjoni, fejn b’mod partikolari jidher li l-ġestjoni finanzjarja ttejbet skont it-tagħrif mogħti mill-Awditur Intern matul is-smigħ tal-kumitat kompetenti tal-20 ta’ Jannar 2009; jenfasizza l-importanza tal-mission statement il-ġdid tal-uffiċji tal-informazzjoni tal-Parlament, li jtejjeb il-viżibilità tagħhom u l-aċċessibilità għaċ-ċittadini;

               56.

               Jiddispjaċih li d-deċiżjonijiet dwar il-pożizzjonijiet importanti fid-DĠ Komunikazzjoni ħadu ħafna ħin, u ħallew pożizzjonijiet ta’ ġestjoni mhux mimlijin u li dan jirriżulta f’aktar xogħol għall-manaġers ġa maħturin;

         DĠ Persunal

               57.

               Jilqa’ b’sodisfazzjon l-introduzzjoni mid-DĠ Persunal ta’ “Streamline”, li jippermetti żieda kunsiderevoli fl-effiċjenza u jista’ jintuża faċilment mill-membri kollha tal-persunal;

               58.

               Jilqa’ b’sodisfazzjon l-eżerċizzju tal-iscreening magħmul mid-DĠ Persunal; jistieden lid-DĠ Persunal jissokta jaħdem fuq l-iscreening u jieħu approċċ jixbaħ lil dak tal-Kummissjoni li qed iwassal għal titjib maġġuri fl-allokazzjoni u l-effiċjenza tal-persunal;

               59.

               Jinnota li d-dispożizzjonijiet tranżitorji li jdaħħlu l-fattur tal-multiplikazzjoni (Anness XIII għar-Regolamenti tal-Persunal) imdaħħlin mir-riforma huma singolarment opaki u saħansitra jikkontradixxu lilhom infushom (16) għax jagħtu lok għal interpretazzjonijiet diverġenti bejn l-Istituzzjonijiet varji u għal bosta każijiet quddiem il-Qorti tal-Ġustizzja; jenfasizza l-importanza tal-kjarezza u s-sempliċita fl-abbozzar tat-testi legali; jinsisti li l-perjodu tranżitorju bejn l-iskala tas-salarji l-qadima ta’ qabel l-2004 u l-iskala l-ġdida ta’ wara r-riforma għandu jinżamm sal-minimu (id-dokument spjegattiv tal-Kummissjoni maħruġ qabel ir-riforma kien ikkontempla t-tmiem tal-perjodu tranżitorju sal-2006), u jistenna b’interess l-eżitu tal-analiżi li għandha ssir f’dan is-sens mill-grupp ta’ ħidma maħluq mis-Segretarju-Ġenerali;

               60.

               Ifakkar li - fl-istess waqt li kienet għaddejja żjieda sinifikanti fil-għadd ta’ persunal tal-finanzi/tal-baġit meħtieġ bħala konsegwenza tar-Regolament Finanzjarju rivedut - il-potenzjal tal-istituzzjoni li tiġbed persunal finanzjarju kkwalifikat tnaqqas meta fl-2004 ir-Regolamenti tal-Persunal ġew riveduti sostanzjalment, inkluża riduzzjoni kunsiderevoli tal-livell tas-salarji u l-benefiċċji l-oħrajn imħallsin lill-uffiċjali l-ġodda mar-reklutaġġ;

               61.

               Josserva li mill-anqas Direttorat-Ġenerali wieħed jenfasizza, fir-rapport tal-attività tiegħu, l-utilità tal-kontrolli ex-post biex jinstabu l-iżbalji jew id-dgħufijiet għal korrezzjoni futura; jinnota li mhux id-Direttorati-Ġenerali kollha bħalissa għandhom kontrollur ex-post;

               62.

               Jitlob valutazzjoni minn korp indipendenti estern tal-impatti globali tar-riforma tal-2004 għar-Regolamenti tal-Persunal, li tanalizza l-ispejjeż u l-benefiċċji tar-riforma u b’mod partikolari tidentifika l-konsegwenzi mhux intenzjonati li għandhom impatt negattiv fuq kif jaħdmu l-istituzzjonijiet; jistieden lis-Segretarju Ġenerali biex fl-istess waqt jikkummissjona studju dwar il-livell ta’ sodisfazzjon fost il-persunal;

               63.

               Jinnota l-ħarsa ġenerali pprovduta mis-Segretarju Ġenerali tan-numru ta’ applikanti għall-postijiet vakanti ‘l fuq mil-livell ta’ Kap tal-Unità; huwa mħasseb dwar il-fatt li għall-biċċa l-kbira ta’ dawn il-postijiet in-numru ta’ kandidati kien limitat (1 jew 2); jitlob li jittieħdu miżuri xierqa biex ikun hemm żieda fin-numru ta’ kandidati interni għal postijiet bħal dawn;

         DĠ Infrastruttura u Loġistika

               64.

               Jiddispjaċih li, wara li xtara l-binjiet SDM, WIC, u IP3 fi Strażburgu, instab li kien hemm asbestos fl-ammonti ħafna akbar minn kemm kien inizjalment indikat mill-espert Franċiż; jinnota li ttieħdet deċiżjoni ħalli jitneħħa dak l-asbestos fl-interess tal-ħarsien għal perjodu ta’ żmien twil għal dawk li jkunu qed jaħdmu u jżuru dal-binjiet;

               65.

               Jitlob lill-President u lis-Segretarju-Ġenerali jiżguraw li x-xogħlijiet ta’ tneħħija tal-asbestos isiru skont il-protokoll tal-intervent u skont ir-rapporti esperti mehmużin mar-risposta tal-kwestjonarju tal-kwittanza u taħt is-superviżjoni kostanti tal-esperti ħalli jiġi żgurat livell ottimali ta’ ħarsien għall-persuni kollha għaddejjin minn dal-binjiet jew li jkunu qed jaħdmu fihom waqt li jkunu qed isiru x-xogħlijiet;

               66.

               Jinnota li l-istimi finali tal-sps għall-estensjoni taċ-ċentru tal-isports fi Brussell se jkunu ddeterminati wara l-konklużjoni tal-proċedura negozjata kurrenti; jistieden lis-Segretarju Ġenerali jissottometti lill-Bureau u lill-Kumitat dwar il-Baġits l-istimi tal-ispejjeż definittivi qabel ma tittieħed id-deċiżjon finali li jinbdew dawn ix-xogħlijiet; jinnota li x-xogħol li sar s’issa mhuwiex konsistenti mal-interessi la tal-Membri u lanqas taċ-ċittadini li jħallsu t-taxxi;

         DĠ Traduzzjoni u DĠ Interpretazzjoni u Konferenzi

               67.

               Jinnota bi preokkupazzjoni d-dikjarazzjoni tad-DĠ Traduzzjoni fir-rapport tal-attività tiegħu li l-kodiċi ta’ kondotta dwar il-multilingwiżmu qiegħed jiġi rrispettat biss f’60 % tal-każijiet, u li n-nuqqas ta’ konformità mal-kodiċi huwa gravi b’mod inaċċettabbli f’ċerti kumitati; jikkunsidra li kwalunkwe pass lilhinn mill-multilingwiżmu jagħmel ħsara serja lid-demokrazija u lit-twettiq normali tad-dmirijiet tal-Membri, u jistieden lis-Segretarju Ġenerali jiżgura li l-kodiċi jiġi applikat sewwa;

               68.

               Jappoġġja l-proposta tas-Segretarju-Ġenerali li jdaħħal miżuri li jqajmu l-kuxjenza fost l-utenti tas-servizzi ta’ traduzzjoni u ta’ interpretazzjoni, inklużi l-kumitati, id-delegazzjonijiet u l-gruppi politiċi, u jissuġġerixxi li l-proposti futuri għandhom jinkludu l-ħruġ ta’ kontijiet virtwali lill-utenti;

               69.

               Jinnota li fil-laqgħa tiegħu tas-17 ta’ Novembru 2008, il-Bureau adotta kodiċi ta’ kondotta sostanzjalment rivedut;

               70.

               Jifraħ lid-DĠ Traduzzjoni kif ukoll lid-DĠ Interpretazzjoni u Konferenzi għall-isforzi tagħhom biex jaħdmu mingħajr diffikultà meta l-ilsna uffiċjali żdiedu minn 11 fl-2004 għal 23 fl-2009;

               71.

               Jinnota li l-kondizzjonijiet tax-xogħol għall-interpreti ddeterorjaw f’din il-leġiżlatura minħabba l-pressjoni tax-xogħol li kulma jmur tiżdied u minħabba l-interpretazzjoni żejda tar-regoli li jirregolaw il-missjonijiet; jistieden lid-DĠ Interpretazzjoni u Konferenzi jindaga urġentement din il-kwestjoni sabiex iżid il-motivazzjoni tal-interpreti; jinnota li dawn il-problemi normalment jikkonċernaw il-kombinazzjonijiet tal-ilsna ewlenin, li għandhom skeda ta’ żmien ħafna aktar peżanti minħabba l-livell ta’ rikjesta għas-servizzi tagħhom;

               72.

               Jitlob lis-Segretarju Ġenerali biex jipprovdi ħarsa ġenerali għas-sena 2007, u, jekk possibbli, għas-sena 2008, tal-laqgħat li ġew imħassra fi stadju tant tard li ma setgħux jiġu skedati mill-ġdid interpreti u persunal ta’ assistenza, inklużi l-ispejjeż totali involuti u min ġarr dawn l-ispejjeż;

         DĠ Finanzi

               73.

               Jinnota x-xogħol tal-grupp ta’ ħidma għas-simplifikazzjoni; jistieden lis-Segretarju Ġenerali biex iressaq rapport qasir lill-kumitat kompetenti tiegħu dwar ir-riżultat ta’ dan il-grupp ta’ ħidma; jistenna li qabel jiġu previsti xi bidliet fir-regoli finanzjarji, dak il-kumitat jintalab jagħti opinjoni formali;

               74.

               Jinsisti li r-regoli implimentattivi għall-Istatut tal-Membri għandhom ikunu ċari u faċli li wieħed ikun konformi magħhom;

               75.

               Jistieden lis-Segretarju Ġenerali biex jistabbilixxi servizz, li jrid ikun disponibbli għall-Membri kollha sa minn Lulju 2009, biex jagħtihom parir dwar l-applikazzjoni korretta tal-Istatut tal-Membri l-ġdid u tad-drittijiet u l-obbligi tagħhom skont dan l-istatut, u t-trattament xieraq tal-kuntratti tal-assistenti;

               76.

               Jikkunsidra li, sabiex iwettqu d-dmirijiet parlamentari tagħhom, il-Membri għandhom ikunu intitolati jużaw il-mezz tat-trasport li l-iżjed ikun adattat għall-aġenda tal-ħidma parlamentari tagħhom, l-iżjed li jkun konvenjenti, l-iktar mgħaġġel u l-inqas għali għall-Parlament;

               77.

               Jistieden lis-Segretarju Ġenerali biex jagħmel ir-riżorsi finanzjarji u umani meħtieġa disponibbli għall-implimentazzjoni mgħaġġla tal-Istatut tal-Assistenti l-ġdid;

               78.

               Jitlob għal korp indipendenti biex jagħmel analiżi globali tal-immaniġġjar finanzjarju sod, tal-effettività u tal-effiċjenza tal-kuntratti ma’ fornituri tas-servizz esterni f’oqsma bħal ma huma l-IT, is-sigurtà, il-bars, ir-ristoranti, il-canteens, l-uffiċċju tal-ivvjaġġar, iż-żamma tal-indafa fil-bini, b’attenzjoni partikolari għal:

                           —

                           il-metodu tal-għażla,

                           —

                           l-iktar tip ta’ kuntratt xieraq,

                           —

                           in-nuqqas possibbli tal-kontroll tal-immaniġġjar permezz ta’ esternalizzazzjoni eċċessiva,

                           —

                           it-trasparenza tal-mekkaniżmi ta’ drittijiet/kontijiet,

                           —

                           id-dipendenza fuq il-kummissjoni bħala fattur fir-remunerazzjoni,

                           —

                           il-problema ta’ monopolji fl-għoti tas-servizzi f’ċertu oqsma,

                           —

                           ġustifikazzjoni għall-pagamenti mill-baġit Parlamentari;

               79.

               Jirrakkomanda li l-Awditur Intern tal-Parlament jikkunsidra l-oqsma u l-kwistjonijiet imsemmijin hawn fuq meta jittratta l-analiżi tar-riskju li fuqha se jiġu bbażati l-programmi ta’ ħidma futuri tiegħu;

         DĠ Innovazzjoni u Appoġġ Teknoloġiku

               80.

               Ifakkar li, skont is-smigħ quddiem il-kumitat kompetenti tal-Awditur Intern tal-20 ta’ Jannar 2009, fl-2007 kien hemm problemi kbar dwar l-istat tal-governanza tal-IT fil-Parlament, li kien jeħtieġ tibdiliet importanti fl-istrutturi, it-tradizzjonijiet u l-immaniġġjar tal-politika tal-IT tal-istituzzjoni; jikkunsidra li għandhom jiġu introdotti b’akbar urġenza r-rekwiżiti ewlenin kollha għall-governanza tal-IT modern u għodod ta’ ppjanar li jressqu s-settur tal-IT tal-Parlament aktar viċin tas-COBIT (Objettivi ta’ Kontroll għall-Informazzjoni u t-Teknoloġija relatata);

               81.

               Jenfasizza li dan l-objettiv jeħtieġ analiżi fil-fond tal-bżonnijiet u l-istrateġiji tal-Parlament sabiex ir-rekwiżiti politiċi jsiru konformi mal-istrumenti tal-IT, billi wieħed iżomm f’moħħu l-ambjent globali li kull ma jmur qed isir iżjed u iżjed diġitalizzat, fejn l-orjentazzjoni politika għandha tkun il-forza li tmexxihom lejn l-għan aħħari u l-istrumenti tal-IT għandhom jappoġġjaw għal kollox dawn l-għanijiet; jikkunsidra li dan l-approċċ se jkun biss possibbli meta jitwaqqfu l-istrutturi tal-governanza tal-IT; għalhekk jistieden lill-Bureau sabiex jieħu d-deċiżjonijiet ix-xierqa;

         Allowance għall-assistenza Parlamentari

               82.

               Jilqa’ s-suċċess tas-Segretarju Ġenerali - bħala tweġiba għar-riżoluzzjonijiet ta’ kwittanza preċedenti, ir-rapporti mill-Qorti tal-Awdituri u l-Awditur Intern - għall-fatt li akkwista d-dokumenti ta’ appoġġ neċessarji biex jirregolarizza kważi t-talbiet kollha (99.9 % bl-ammont) għall-perjodu 2004-2007; jieħu nota tas-simplifikazzjoni tal-proċedura tat-talbiet introdotta fit-13 ta’ Diċembru 2006 li biha l-fatturi u d-dikjarazzjonijiet tal-miżati maħruġa mill-aġenti li jħallsu u l-fornituri tas-servizz m’għadhomx meħtieġa li jiġu ppreżentati lill-Membri imma jridu jinżammu minnhom; minflok, il-Membri huma issa meħtieġa li jippreżentaw kopji tad-“dikjarazzjonijiet tal-ispiża” u “dikjarazzjonijiet tal-ammonti ffatturati” maħruġa mill-aġenti li jħallsu u l-fornituri tas-servizz;

               83.

               Ifakkar fil-Paragrafi 59 u 61 tar-riżoluzzjoni ta’ kwittanza tiegħu fir-rigward tas-sena finanzjarja 2006 (17); jitlob lis-Segretarju Ġenerali biex jipprovdi lill-Membri li jkunu kkonformaw mar-regoli dwar l-użu tal-allowance għall-assistenza parlamentari b’ittra mill-amministrazzjoni li tgħid dan;

               84.

               Jilqa’ b’sodisfazzjon l-impenn tas-Segretarju Ġenerali waqt is-smigħ tal-kumitat kompetenti tal-20 ta’ Jannar 2009 biex jipprovdi lill-Membri, sa minn Lulju 2009, b’mill-inqas aġent ta’ ħlas uffiċjali wieħed għal kull Stat Membru inġaġġjat mill-Parlament biex jimmaniġġja l-kuntratti u l-kwistjonijiet relatati kollha dwar l-assistenti lokali tal-membri, billi wieħed iżomm f’moħħu l-għażliet l-oħra previsti fir-regoli implimentattivi;

               85.

               Jistieden lill-Bureau biex jiggarantixxi li l-assistenti lokali jingħataw aċċess tal-Parlament fit-tliet postijiet tax-xogħol;

         Gruppi politiċi (reviżjoni ta’ kontijiet u proċeduri - punt 4 0 0 0 tal-baġit)

               86.

               Jilqa’ b’sodisfazzjon il-fatt li l-kontijiet tal-gruppi politiċi huma ppubblikati fil-websajt tal-Parlament (18) flimkien mar-regoli finanzjarji interni tagħhom; jinnota madankollu n-natura differenti ħafna tar-regoli finanzjarji interni mfassla mill-gruppi politiċi varji;

               87.

               Jinnota li fl-2007 l-approprjazzjonijiet imdaħħla taħt il-punt 4 0 0 0 tal-baġit intużaw kif ġej:

                           (f’EUR)

                           Total disponibbli skont il-baġit 2007

                           75 211 947

                           Membri Indipendenti

                           673 575

                           Ammonti disponibbli għall-gruppi

                           74 538 372

                           Grupp

                           Approprjazzjonijiet allokati mill-baġit tal-Parlament

                           Riżorsi proprji tal-gruppi u approprjazzjonijiet trasferiti

                           Nefqa fl-2007

                           Rata ta’ utilizzazzjoni tal-approprjazzjonijiet disponibbli

                           Limitu massimu ta’ trasferimenti (19)

                           Ammonti trasferiti għas-sena 2008

                           PPE

                           18 197 622

                           9 449 345

                           18 572 670

                           67,18 %

                           9 098 811

                           9 074 297

                           PSE

                           14 165 895

                           7 265 776

                           14 827 524

                           69,19 %

                           7 082 948

                           6 604 146

                           ALDE

                           6 703 291

                           3 560 145

                           7 461 720

                           72,70 %

                           3 351 646

                           2 801 716

                           Verts/ALE

                           2 690 396

                           1 434 335

                           3 167 057

                           76,78 %

                           1 345 198

                           957 674

                           GUE/NGL

                           2 740 154

                           994 094

                           2 835 166

                           75,92 %

                           1 370 077

                           899 083

                           UEN

                           2 797 063

                           541 496

                           2 436 330

                           72,98 %

                           1 398 532

                           902 230

                           IND/DEM

                           1 502 292

                           1 044 042

                           1 821 789

                           71,55 %

                           751 146

                           724 546

                           ITS

                           1 441 708

                           10 718

                           1 130 306

                           77,82 %

                           720 854

                           - (20)

                           NI

                           538 048

                           135 527

                           450 827

                           66,93 %

                           269 024

                           117 207

                              Total

                           50 776 469

                           24 435 478

                           52 703 387

                           70,07 %

                           25 388 234

                           22 508 559

               88.

               Jinnota li fl-2007 l-kontijiet ta’ żewġ gruppi politiċi rċevew opinjoni motivata mill-awdituri esterni tagħhom;

               89.

               Jinnota li matul il-laqgħa tiegħu tas-7 ta’ Lulju 2008, waqt li kkunsidra d-deċiżjoni tiegħu dwar it-tmiem tas-sena finanzjarja 2007 għall-gruppi politiċi, il-Bureau, mingħajr dibattitu

                           —

                           innota u approva d-dokumenti mressqa mill-gruppi u l-kontijiet konsolidati finali tal-Membri indipendenti;

                           —

                           ippermetta lill-Grupp PPE-DE li jinkludi fil-kontijiet tiegħu għall-2007 spiża relatata ma’ ċertu nfiq tal-istaff għas-snin 2005-2007, li kien ġie ffatturat internament mill-Parlament wara l-31 ta’ Jannar 2008;

                           —

                           ippospona d-deċiżjoni tiegħu dwar il-kontijiet finali tal-ex Grupp ITS;

               90.

               Jinnota wkoll li l-kontijiet tal-ex-Grupp ITS, xolt fl-14 ta’ Novembru 2007, imressqa għand iċ-chairman tal-Kumitat għall-Kontroll Baġitarju fl-4 ta’ Novembru 2008, kienu akkumpanjati minn ċertifikat tal-awditur (i) b’opinjoni motivata mehmuża magħhom dwar evidenza ta’ kontrolli interni mhux adegwati kif ġie attestat mill-ħlas tar-remunerazzjoni għal membru tal-istaff mingħajr ma kien sostnut b’ kuntratt u (ii) li jirreferi għal proċedimenti dixxiplinarji kontra ħaddiem li m’għadux jaħdem hemm;

               91.

               Jinnota li, f’April 2008, il-Grupp ITS ħallas lura lill-Parlament il-bilanċ li kien għad baqa’ mis-sussidji tiegħu, li kien jammonta għal EUR 317 310,23;

         Partiti Politiċi Ewropej

               92.

               Jinnota li waqt il-laqgħa tiegħu tas-7 ta’ Lulju 2008, huwa u jikkunsidra d-deċiżjoni tiegħu dwar l-għeluq tas-sena finanzjarja 2007 għall-partiti politiċi, il-Bureau, filwaqt li ħa deċiżjoni mingħajr dibattitu, approva r-rapporti finali dwar l-implimentazzjoni tal-programmi rispettivi tal-attivitajiet u d-dikjarazzjonijiet finanzjarji tal-partiti politiċi li jirċievu sussidju mill-baġit tal-Parlament;

               93.

               Jinnota li fl-2007 l-approprjazzjonijiet imdaħħla taħt il-punt 4 0 2 0 tal-baġit intużaw kif ġej:

                           (EUR)

                           L-eżekuzzjoni tal-baġit tal-2007 kif miftiehem

                           Partit

                           Riżorsi proprji

                           Sussidji totali mill-PE

                           Dħul totali

                           Sussidji bħala % ta’ nfiq eleġibbli (massimu 75 %)

                           PPE

                           1 150 174,16

                           3 156 413,79

                           4 306 587,95

                           75,00 %

                           PSE

                           1 033 792,85

                           2 992 217,56

                           4 026 010,41

                           75,00 %

                           ELDR

                           382 797,45

                           1 022 343,98

                           1 405 141,43

                           74,00 %

                           EFPG

                           243 733,02

                           631 750,00

                           875 483,02

                           74,05 %

                           GE

                           179 599,61

                           524 251,22

                           703 850,83

                           75,00 %

                           PDE

                           52 861,45

                           152 610,87

                           205 472,32

                           75,00 %

                           AEN

                           53 496,02

                           159 137,64

                           212 633,66

                           74,84 %

                           ADIE

                           82 775,00

                           239 410,00

                           322 185,00

                           74,46 %

                           EFA

                           81 354,87

                           215 197,63

                           296 552,50

                           75,00 %

                           EUD

                           73 951,00

                           226 279,50

                           300 230,50

                           75,00 %

                              Total

                           3 334 535,43

                           9 319 612,19

                           12 654 147,62

                           74,81 %

               94.

               Jinnota li fir-rapporti kollha, l-awdituri ċċertifikaw bla riżervi li l-kontijiet imressqa kienu konformi mad-dispożizzjonijiet statutorji ewlenin tar-Regolament (KE) Nru 2004/2003 (21) u li ppreżentaw stampa vera u li tirrifletti s-sitwazzjoni tal-partiti politiċi lejn tmiem is-sena finanzjarja 2007; josserva li l-evalwazzjoni mill-Awditur Intern tal-Parlament tal-konformità mar-regoli relevanti kienet bejn wieħed u ieħor iżjed kritika;

               95.

               Jagħti istruzzjonijiet lis-Segretarju Ġenerali tiegħu biex jippubblika l-kontijiet u r-rapporti tal-awdituri dwar partiti politiċi ssussidjati fuq il-websajt tal-Parlament;

               96.

               Jitlob li l-kumitat kompetenti tiegħu jkun infurmat dwar is-segwitu għar-rapport mill-Awditur Intern ippubblikat f’Awwissu 2007 dwar l-implimentazzjoni tar-regoli dwar il-kontributi għall-partiti politiċi fil-livell Ewropew (imsemmi fil-paragrafu 55 tar-riżoluzzjoni tal-Parlament tat-22 ta’ April 2008 dwar il-kwittanza tas-sena finanzjarja tal-2006);

               97.

               Jinnota li, kif ġara fl-2005 u l-2006, l-implimentazzjoni tal-baġit minn żewġ partiti (AEN u PDE) kienet inqas sew mill-baġit proviżorju, u li l-uffiċjal li jawtorizza kien ingħata struzzjonijiet biex jirkupra fl-2007:

                           —

                           EUR 81 294,07 mill-AEN;

                           —

                           EUR 269 153,40 mill-PDE; u

                           —

                           EUR 49 819 mill-ADIE;

               98.

               Ifakkar li waqt il-laqgħa tiegħu tat-8 ta’ Ottubru 2008, il-Bureau ħa nota tal-kodiċi ta’ kondotta propost għall-kampanji elettorali mill-partiti politiċi fil-kuntest tal-elezzjonijiet Ewropej;

               99.

               Ifakkar li, f’konformita’ mar-Regolament (KE) Nru 1524/2007 (22), applikazzjonijiet għall-iffinanzjar minn naha tal-fondazzjonijiet politici Ewropej mill-bagit tal-Parlament Ewropew kienu tqiesu għall-ewwel darba matul l-2008; jagħti istruzzjonijiet lill-kumitat kompetenti tiegħu biex jikkunsidra l-utilizzazzjoni ta’ dawk il-fondi fil-kwittanza tiegħu fir-rigward tas-sena finanzjarja 2008;

         Fond ta’ pensjoni volontarja

               100.

               Jieħu nota tal-fatt li fir-Rebbiegħa 2008, is-sħubija totali tal-iskema kienet 1 113, inklużi 478 MEP attiv (61 % tan-numru totali tal-MEPs), 493 pensjonant (li minnhom 56 kienu nies dipendenti fuq membri mejtin) u 142 membru differit;

               101.

               Jinnota li fil-31 ta’ Diċembru 2007, l-assi tal-fond kienu EUR 214 887 336; jinnota li r-redditu fuq l-investimenti fl-2007 kien ta’ 1,2 %;

               102.

               Jinnota - f’relazzjoni mal-kontijiet tal-ASBL li jimmaniġġja l-fond tal-pensjoni volontarja tal-Membri - id-dikjarazzjoni tal-awditur indipendenti li, mingħajr ma jikkwalifikaw l-opinjoni tagħhom, l-assi tal-ASBL kienu fil-verità b’defiċit ta’ EUR 30 917 229 fil-31 ta’ Diċembru 2007 (2006: EUR 26 637 836);

               103.

               Jinnota wkoll id-dikjarazzjoni tal-awditur estern li r-responsabilità finali għall-ħlas ta’ benefiċċji taqa’ f’idejn il-Parlament Ewropew, kif previst mill-Artikolu 27 tal-Istatut għall-Membri tal-Parlament Ewropew adottat mill-Parlament, li jipprevedi li “drittijiet akkwistati għandhom jinżammu fis-sħuħija tagħhom”;

               104.

               Huwa tal-opinjoni li din l-interpretazzjoni ma taqbilx għal kollox mal-kunċett oriġinali tal-fond volontarju ta’ pensjoni bħala entità awtonoma barra mill-istrutturi tal-istituzzjoni; jistieden lis-Servizz Legali tiegħu biex jagħti l-opinjoni tiegħu qabel id-dħul fis-seħħ tal-istatut il-ġdid dwar il-kwistjoni jekk ir-responsabilità finanzjarja aħħarija għall-fond volontarju ta’ pensjoni taqax f’idejn il-fond u l-membri tiegħu jew f’idejn il-Parlament, billi wieħed iżomm ċar f’moħħu l-interessi taċ-ċittadini Ewropej li jħallsu t-taxxi;

               105.

               Jinnota l-intenzjoni li jinnegozja konvenzjoni bejn il-Parlament u l-fond; jinnota li taħt l-ebda ċirkostanzi l-Parlament, fis-sitwazzjoni ekonomika prevalenti, mhuwa se jipprovdi flus żejda mill-baġit biex ikopri d-defiċit tal-fond, kif għamel fil-passat, u li jekk ikollu jiggarantixxi d-drittijiet għall-pensjoni, il-Parlament għandu jkollu kontroll sħiħ fuq il-fond u l-politiki ta’ investiment tieghu;

               106.

               Ifakkar fil-konklużjonijiet ta’ valutazzjoni attwarja indipendenti (23) tal-iskema ta’ pensjoni volontarja kkumissjonata mill-Parlament li (i) id-dħul tal-cash flow ikun biżżejjed biex jiġi ffinanzjat il-ħlas tal-pensjoni sal-2015 u li wara dik is-sena ikun meħtieġ li jiġu rrealizzati l-assi sabiex jitħallsu l-pensjonijiet dovuti; u (ii) sakemm l-ipotesi użati mill-attwarju tal-iskema jkunu pruvati bħala korretti, il-fond isir żejjed fid-data ta’ tmiem; jinnota li s-Segretarju Ġenerali kkumissjona studju attwarju aġġornat li jeżamina l-pożizzjoni wara l-kriżi finanzjarja/bankarja reċenti;

               107.

               Jilqa’ b’sodisfazzjon l-informazzjoni li, kif isostnu r-riżoluzzjonijiet ta’ kwittanza preċedenti, il-Membri tal-fond issa jħallsu l-kontribut tagħhom ta’ terz tal-ammont mir-riżorsi proprji tagħhom, iżjed milli mill-allowance tal-ispiża ġenerali;

               108.

               Madankollu, jinnota li għar-raġunijiet ta’ skema ta’ pensjoni primarja taħt l-Anness III għar-Regoli dwar l-ispejjeż u l-allowances tal-Membri, il-kontributi tal-Membri kkonċernati jkomplu jinġabru mill-allowance tal-ispiża ġenerali;

               109.

               Jinnota li waqt il-laqgħa tiegħu tat-22 ta’ Ottubru 2007, il-Bureau ddeċieda li ma jikkonformax ma’ rakkomandazzjoni mill-Ombudsman Ewropew (ilment 655/2006/(SAB)ID) li l-Parlament għandu jagħti aċċess għal-lista tal-membri tal-iskema ta’ pensjoni volontarja, għalkemm kien hemm l-opinjoni pożittiva tal-Kontrollur Ewropew għall-Protezzjoni tal-Informazzjoni; jistieden lill-Bureau jerġa’ jikkunsidra l-pożizzjoni tiegħu u jippubblika l-lista b’konformità mal-parir tas-Servizz Legali tal-Parlament u bi qbil mal-politika ta’ trasparenza tal-Unjoni sabiex il-benefiċjarji kollha tal-iffinanzjar Ewropew isiru pubbliċi;

         Ambjent

               110.

               Ifakkar li fis-27 ta’ Novembru 2007 l-President u s-Segretarju Ġenerali ffirmaw ftehim għall-iċċertifikar ambjentali tal-bini tal-Parlament, u li b’mod parallel is-Segretarju Ġenerali beda l-proċeduri meħtieġa għall-Parlament biex ikun irreġistrat fil-lista ta’ entitajiet li jieħdu sehem fl-iskema EMAS (Skema ta’ Eco-management u Verifika) fil-Belġju, Franza u l-Lussemburgu;

               111.

               Jinnota li issal-Parlament għandu ċertifikazzjoni EMAS għat-tliet postijiet tax-xogħol, u li huwa l-uniku istituzzjoni tal-UE b’rikonoxximent iċċertifikat tal-politika ambjentali;

               112.

               Jinnota li fit-18 ta’ Ġunju 2007, il-Bureau qabel fuq tnaqqis fl-emissjonijiet tas-CO2 ta’ 30 % sal-2020 bħala l-ewwel għan u bħala l-għan ewlieni għas-sistema tal-immaniġġjar ambjentali, b’konformità mad-deċiżjoni tal-Parlament tal-24 ta’ April 2007 dwar il-kwittanza għas-sena finanzjarja 2005;

               113.

               Jitlob lis-Segretarju Ġenerali biex jinforma lill-kumitati kompetenti tiegħu, fil-ħin għall-kwittanza tal-sena d-dieħla, ta’ kull segwitu li sar b’reazzjoni għar-rakkomandazzjonijiet li jinsabu fir-riżoluzzjoni tal-Parlament tal-24 ta’ April 2007 dwar il-kwittanza għas-sena finanzjarja 2005fir-rigward ta’ miżuri ambjentali, inklużi figuri preċiżi dwar tnaqqis fl-emissjonijiet tas-CO2 sa dak iż-żmien;

         Każ li jikkonċerna l-Uffiċċju tal-Flus tal-Membri

               114.

               Jinnota li fl-2007 ġie solvut il-każ dwar id-differenza ta’ BEF 4 136 125 bejn il-kontijiet tal-kontanti u l-kontijiet ġenerali stabbilita fl-1982; jinnota wkoll li kienet ukoll ġiet sussegwenement solvuta l-kwistjoni tal-kontijiet ta’ garanzija fir-rigward tal-amministratur ta’ flus mogħtija bil-quddiem għas-servizz pubbliku (imprest) u l-uffiċjal assistent tal-kontijiet fil-kariga dak iż-żmien.

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 148, 13.6.2008, p. 1.

      (4)  ĠU C 286, 10.11.2008, p. 1.

      (5)  ĠU C 287, 10.11.2008, p. 111.

      (6)  ĠU L 248, 16.9.2002, p. 1.

      (7)  PE 349.540/Bur/ann/def.

      (8)  ĠU C 291 E, 30.11.2006, p. 311.

      (9)  ĠU C 286, 10.11.2008, punt 11.6.

      (10)  Ir-Regolament tal-Kunsill (KE, Euratom) Nru 723/2004 tas-22 ta’ Marzu 2004 li jemenda r-Regolamenti tal-Persunal tal-Uffiċjali tal-Komunitajiet Ewropej u l-Kundizzjonijiet ta’ Impjieg tal-impjegati l-oħra tal-Komunitajiet Ewropej (ĠU L 124, 27.4.2004, p. 1).

      (11)  ĠU L 55, 27.2.2009, p. 1.

      (12)  Rapport dwar il-ġestjoni baġitarja u finanzjarja - Taqsima I tal-Baġit tal-UE - Sena Finanzjarja 2007 (ĠU C 148, 13.6.2008, p. 1).

      (13)  ĠU L 187, 15.7.2008, p. 3.

      (14)  http://www.europarl.europa.eu/parliament/expert/staticDisplay.do?id =62&language=EN

      (15)  Ir-Regolament tal-Kummissjoni (KE/Euratom) Nru 1302/2008 tas-17 ta’ Diċembru 2008 dwar id-database ta’ kontroll tal-esklużjoni (ĠU L 344, 20.12.2008, p. 12).

      (16)  Ir-risposta tal-Parlament għall-paragrafu 11.7 tar-rapport annwali tal-Qorti.

      (17)  Riżoluzzjoni tal-Parlament Ewropew tat-22 ta’ April 2008 flimkien ma’ osservazzjonijiet li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006 Taqsima I – Parlament Ewropew (ĠU L 88, 31.3.2009, p. 3).

      (18)  http://www.europarl.europa.eu/groups/accounts_en.htm

      (19)  f’ konformità mal-Artikolu 2.1.6 tar-Regoli dwar l-użu tal-approprjazzjonijiet mill-Punt baġitarju 4 0 0 0

      (20)  Il-Grupp xolja fl-14 ta’ Novembru 2007 u sussegwentement ħallas lura l-approprjazzjonijiet li ma kinux intnefqu lill-PE.

      (21)  Ir-Regolament (KE) Nru 2004/2003 tal-Parlament Ewropew u tal-Kunsill tal-4 ta’ Novembru 2003 dwar ir-regolamenti li jirregolaw il-partiti politiċi fil-livell Ewropew u r-regoli dwar il-finanzjament tagħhom (ĠU L 297, 15.11.2003, p. 1).

      (22)  Regolament (KE) Nru 1524/2007 tal-Parlament Ewropew u tal-Kunsill tat-18 ta’ Diċembru 2007 li jemenda r-Regolament (KE) 2004/2003 dwar ir-regolamenti li jirregolaw il-partiti politiċi f’livell Ewropew u r-regoli dwar il-finanzjament tagħhom (ĠU L 343, 27.12.2007, p. 5).

      (23)  Rapport finali: Analiżi tar-responsabilitajiet u l-assi Novembru 2007 - AON Consulting Belgium NV/SA


title: 2013/583/UE: Deċiżjoni tal-Parlament Ewropew tas- 17 ta’ April 2013 dwar l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/253

         DEĊIŻJONI TAL-PARLAMENT EWROPEW
   tas-17 ta’ April 2013
   dwar l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2011
   (2013/583/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Istitut Ewropew tal-Innovazzjoni u t-Teknoloġija għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew tal-Innovazzjoni u t-Teknoloġija għas-sena finanzjarja 2011, flimkien mat-tweġibiet tal-Istitut (1),

               —

               wara li kkunsidra r-rakkomandazzjoni tal-Kunsill tal-12 ta’ Frar 2013 (05753/2013 — C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (4), u b’mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0108/2013),

               1.

               Japprova l-għeluq tal-kontijiet tal-Istitut Ewropew tal-Innovazzjoni u t-Teknoloġija għas-sena finanzjarja 2011;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Istitut Ewropew tal-Innovazzjoni u t-Teknoloġija, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 110.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 97, 9.4.2008, p. 1.

      (5)  ĠU L 357, 31.12.2002, p. 72.


title: Deċiżjoni tal-Kunsill (PESK) 2017/1102 tal-20 ta' Ġunju 2017 li temenda d-Deċiżjoni 2014/219/PESK dwar il-Missjoni tal-PSDK tal-Unjoni Ewropea fil-Mali (EUCAP Sahel Mali)

text:
               21.6.2017

               MT

               Il-Ġurnal Uffiċjali tal-Unjoni Ewropea

               L 158/44

         DEĊIŻJONI TAL-KUNSILL (PESK) 2017/1102
   tal-20 ta' Ġunju 2017
   li temenda d-Deċiżjoni 2014/219/PESK dwar il-Missjoni tal-PSDK tal-Unjoni Ewropea fil-Mali (EUCAP Sahel Mali)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b'mod partikolari, l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-konklużjonijiet tiegħu tal-20 ta' Ġunju 2016, il-Kunsill talab biex il-possibbiltajiet għar-reġjonalizzazzjoni tal-missjonijiet tal-Politika ta' Sigurtà u Difiża Komuni (PSDK) fir-reġjun tas-Saħel jiġu eżaminati ulterjorment mill-aktar fis possibbli.

               (2)

               Fil-15 ta' Mejju 2017, il-Kunsill approva Kunċett ta' Operazzjonijiet rigward ir-Reġjonalizzazzjoni tal-azzjoni tal-PSDK fis-Saħel.

               (3)

               Il-Kunċett ta' Operazzjonijiet rigward ir-Reġjonalizzazzjoni tal-azzjoni tal-PSDK fis-Saħel jipprevedi li l-objettivi strateġiċi tar-reġjonalizzazzjoni tal-azzjonijiet tal-PSDK fir-reġjun tas-Saħel ikunu: l-appoġġ għall-kooperazzjoni transfruntiera fis-Saħel, l-appoġġ għall-istrutturi ta' kooperazzjoni reġjonali, b'mod partikolari dawk tal-pajjiżi tal-G5 tas-Saħel, u f'dan il-kuntest, it-tisħiħ tal-kapaċitajiet nazzjonali tal-pajjiżi tal-G5 tas-Saħel.

               (4)

               Fl-ewwel fażi, jenħtieġ li jiġi stabbilit netwerk ta' sigurtà tal-PSDK fir-reġjun tas-Saħel u jenħtieġ li titwettaq valutazzjoni tal-ħtiġijiet bil-ħsieb li jiġi żviluppat Pjan ta' Implimentazzjoni Reġjonali tal-PSDK li għandu jintlaħaq qbil dwaru mill-Istati Membri.

               (5)

               Sabiex dawk l-għanijiet jitmexxew 'il quddiem, jenħtieġ li tiġi stabbilita Ċellula ta' Koordinazzjoni Reġjonali fi ħdan il-EUCAP Sahel Mali, li tinkludi Esperti għas-Sigurtà Interna u d-Difiża (ISDE) fil-pajjiżi tal-G5 tas-Saħel.

               (6)

               Għalhekk, jenħtieġ li d-Deċiżjoni tal-Kunsill 2014/219/PESK (1) tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Fid-Deċiżjoni 2014/219/PESK jiddaħħal l-Artikolu li ġej:

      “Artikolu 14a
      1.   Għandha tiġi stabbilita Ċellula ta' Koordinazzjoni Reġjonali (RCC) fi ħdan l-EUCAP Sahel Mali.
      2.   L-RCC għandha tkun ibbażata fil-Kwartieri Ġenerali tal-EUCAP Sahel Mali f'Bamako. Hija għandha tinkludi l-persunal kollokat mal-EUCAP Sahel Mali u l-Esperti għas-Sigurtà Interna u d-Difiża (ISDE) li jinsabu fid-Delegazzjonijiet tal-Unjoni għall-Burkina Faso, iċ-Chad, il-Mauritania u n-Niġer.
      3.   L-objettivi tal-RCC, f'kooperazzjoni mill-qrib mal-missjonijiet eżistenti tal-PSDK fis-Saħel, għandhom ikunu:

                  (a)

                  li tikkontribwixxi għall-għarfien tas-sitwazzjoni tal-Unjoni tal-ħtiġijiet u l-lakuni tas-sigurtà u d-difiża tal-pajjiżi tal-G5 tas-Saħel li jappartjenu għall-kooperazzjoni transfruntiera reġjonali u li jindirizzaw sfidi ta' sigurtà, bil-ħsieb li jiġi żviluppat Pjan ta' Implimentazzjoni Reġjonali tal-PSDK li ser jagħmel rakkomandazzjonijiet għal kwalunkwe fażi sussegwenti;

                  (b)

                  li tiffaċilita l-organizzazzjoni ta' korsijiet ta' taħriġ mill-Missjonijiet tal-PSDK tal-Unjoni fis-Saħel għall-apprendisti tas-sigurtà u d-difiża tal-pajjiżi tal-G5 tas-Saħel.

            4.   L-ISDE għandhom jiġbru informazzjoni relatata ma' kwistjonijiet ta' sigurtà u difiża fil-pajjiżi ospitanti tagħhom. Huma għandhom jipprovdu tali informazzjoni u, fejn xieraq, jagħmlu rakkomandazzjonijiet lill-Kap tal-RCC. Huma għandhom iżommu lill-Kap tad-Delegazzjoni tal-Unjoni fil-post fejn jinsabu infurmat kif xieraq.
      5.   Il-Kmandant ta' Operazzjoni Ċivili għandu jeżerċita l-kmand u l-kontroll strateġiċi tal-RCC, taħt il-kontroll politiku u d-direzzjoni strateġika tal-KPS u l-awtorità ġenerali tar-RGħ. B'deroga mill-Artikolu 6(1), il-Kap tal-RCC għandu jaqa' direttament taħt il-Kmandant ta' Operazzjoni Ċivili u għandu jaġixxi f'konformità mal-istruzzjonijiet mogħtija minnu. Il-Kap tal-RCC għandu joħroġ struzzjonijiet lill-persunal kollu tal-RCC.
      6.   Il-Kap tal-Missjoni għandu jeżerċita l-awtorità fuq il-persunal tal-RCC b'applikazzjoni tal-Artikolu 6(2), (3) u (4) u l-Artikolu 11. Rigward l-ISDE, dan huwa mingħajr preġudizzju għall-paragrafu 7 ta' dan l-Artikolu.
      7.   Il-EUCAP Sahel Mali għandha tidħol fl-arranġamenti amministrattivi neċessarji mad-Delegazzjonijiet tal-Unjoni għall-Burkina Faso, iċ-Chad, il-Mauritania u n-Niġer.
      Dawk l-arranġamenti amministrattivi għandhom:

                  (a)

                  jiżguraw li l-ISDE jingħataw l-appoġġ loġistiku u ta' sigurtà neċessarju għat-twettiq tal-kompiti tagħhom;

                  (b)

                  jipprevedu li l-Kapijiet tad-Delegazzjonijiet ikollhom l-awtorità fuq l-ISDE fid-Delegazzjonijiet tal-Unjoni rispettivi tagħhom, b'mod partikolari sabiex ikunu jistgħu jwettqu d-dmir ta' diliġenza tagħhom, jiżguraw konformità mar-rekwiżiti ta' sigurtà applikabbli u jikkontribwixxu għall-eżerċitar ta' kontroll dixxiplinarju, u jinżammu infurmati kif xieraq mill-ISDE dwar l-attivitajiet tagħhom;

                  (c)

                  jipprevedu li l-Kapijiet tad-Delegazzjonijiet iridu jiżguraw li l-ISDE jgawdu mill-istess privileġġi u immunitajiet mogħtija lill-persunal fid-Delegazzjonijiet tal-Unjoni fejn huma jinsabu.”.

   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, l-20 ta' Ġunju 2017.

            Għall-Kunsill

            Il-President

         H. DALLI

      (1)  Deċiżjoni tal-Kunsill 2014/219/PESK tal-15 ta' April 2014 dwar il-Missjoni ta' PSDK tal-Unjoni Ewropea f'Mali (EUCAP Sahel Mali) (ĠU L 113, 16.4.2014, p. 21).


title: Deċiżjoni tal-Kunsill (PESK) 2016/890 tas-6 ta' Ġunju 2016 li temenda d-Deċiżjoni 2014/219/PESK dwar il-Missjoni ta' PSDK tal-Unjoni Ewropeafil-Mali (EUCAP Sahel Mali)

text:
               7.6.2016

               MT

               Il-Ġurnal Uffiċjali tal-Unjoni Ewropea

               L 149/6

         DEĊIŻJONI TAL-KUNSILL (PESK) 2016/890
   tas-6 ta' Ġunju 2016
   li temenda d-Deċiżjoni 2014/219/PESK dwar il-Missjoni ta' PSDK tal-Unjoni Ewropeafil-Mali (EUCAP Sahel Mali)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-15 ta' April 2014, il-Kunsill adotta d-Deċiżjoni 2014/219/PESK (1) dwar il-Missjoni ta' PSDK tal-Unjoni Ewropea fil-Mali (EUCAP Sahel Mali).

               (2)

               Fit-18 ta' Jannar 2016, il-Kunsill adotta d-Deċiżjoni (PESK) 2016/50 (2) li tipprevedi ammont ta' referenza lil EUCAP Sahel Mali sal-14 ta' Jannar 2017.

               (3)

               Il-EUCAP Sahel Mali għandha tieħu miżuri ta' sigurtà msaħħa u n-numru tal-persunal għandu jiġi adattat.

               (4)

               Id-Deċiżjoni 2014/219/PESK għandha tiġi emendata sabiex l-ammont ta' referenza għal EUCAP Sahel Mali jiġi adattat.

         ADOTTA DIN ID-DEĊIŻJONI:
   Artikolu 1
   Fl-Artikolu 14 tad-Deċiżjoni 2014/219/PESK, il-paragrafu 1 huwa sostitwit b'dan li ġej:

      “L-ammont ta' referenza finanzjarja maħsub sabiex ikopri n-nefqa relatata mal-EUCAP Sahel Mali mill-15 ta' April 2014 sal-14 ta' Jannar 2015 għandu jkun ta' EUR 5 500 000. L-ammont ta' referenza finanzjarja maħsub biex ikopri n-nefqa marbuta mal-EUCAP Sahel Mali mill-15 ta' Jannar 2015 sal-14 ta' Jannar 2016 għandu jkun ta' EUR 11 400 000. L-ammont ta' referenza finanzjarja maħsub biex ikopri n-nefqa marbuta mal-EUCAP Sahel Mali mill-15 ta' Jannar 2016 sal-14 ta' Jannar 2017 għandu jkun ta' EUR 19 775 000. L-ammont ta' referenza finanzjarja għall-perijodi sussegwenti għandu jiġi deċiż mill-Kunsill.”

   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, is-6 ta' Ġunju 2016.

            Għall-Kunsill

            Il-President

         H.G.J. KAMP

      (1)  Id-Deċiżjoni tal-Kunsill 2014/219/PESK tal-15 ta' April 2014 dwar il-Missjoni ta' PSDK tal-Unjoni Ewropea f'Mali (EUCAP Sahel Mali) (ĠU L 113, 16.4.2014, p. 21).

      (2)  Id-Deċiżjoni tal-Kunsill (PESK) 2016/50 tat-18 ta' Jannar 2016 li temenda d-Deċiżjoni 2014/219/PESK dwar il-Missjoni ta' PSDK tal-Unjoni Ewropea f'Mali (EUCAP Sahel Mali) (ĠU L 12, 19.1.2016, p. 48).


title: Il-Kummissjoni Amministrattiva għall-koordinazzjoni tas-sistemi tas-sigurtà soċjali – Id-Deċiżjoni Nru S9 tal- 20 ta' Ġunju 2013 dwar proċeduri ta' rifużjoni għall-implimentazzjoni tal-Artikoli 35 u 41 tar-Regolament (KE) Nru 883/2004  Test b’rilevanza għaż-ŻEE u għall-Ftehim KE/Żvizzera

text:
               27.9.2013

               MT

               Il-Ġurnal Uffiċjali tal-Unjoni Ewropea

               C 279/8

         IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
   ID-DEĊIŻJONI Nru S9
   tal-20 ta' Ġunju 2013
   dwar proċeduri ta' rifużjoni għall-implimentazzjoni tal-Artikoli 35 u 41 tar-Regolament (KE) Nru 883/2004
   (Test b’rilevanza għaż-ŻEE u għall-Ftehim KE/Żvizzera)
   2013/C 279/05
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni tas-sistemi ta' sigurtà soċjali (1), li skontu l-Kummissjoni Amministrattiva għandha r-responsabbiltà li tittratta l-mistoqsijiet amministrattivi jew il-mistoqsijiet dwar l-interpretazzjoni kollha li jirriżultaw mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009 (2),
   Wara li kkunsidrat l-Artikoli 35 u 41 tar-Regolament (KE) Nru 883/2004,
   Wara li kkunsidrat l-Artikoli 66 u 68 tar-Regolament (KE) Nru 987/2009,
   Filwaqt li taġixxi skont il-kundizzjonijiet stabbiliti fl-Artikolu 71(2) tar-Regolament (KE) Nru 883/2004,
   Billi:

               (1)

               L-ispiża tal-benefiċċji mhux fi flus mogħtija mill-istituzzjoni ta’ Stat Membru wieħed f’isem istituzzjoni ta’ Stat Membru ieħor, għandha titħallas kollha lura.

               (2)

               Ir-rifużjonijiet bejn l-istituzzjonijiet, sakemm ma jkunx miftiehem mod ieħor, għandhom jitwettqu b’mod rapidu u effiċjenti biex tiġi evitata akkumulazzjoni ta’ pretensjonijiet li jibqgħu pendenti għal perjodi itwal ta’ żmien.

               (3)

               L-akkumulazzjoni tat-talbiet tista’ tipperikola l-funzjonament effiċjenti tas-sistema tal-Unjoni u thedded id-dritt tal-individwi.

               (4)

               Il-Kummissjoni Amministrattiva fid-Deċiżjoni Nru S1 iddeċidiet li l-istituzzjoni tal-post ta’ żjara għandha tiġi rimborżata għall-ispiża tal-kura tas-saħħa pprovduta fuq il-bażi ta’ Karta tal-Assigurazzjoni tas-Saħħa Ewropea valida.

               (5)

               Ftehim komuni dwar l-aħjar prassi jikkontribwixxi għal ħlas ta’ rifużjonijiet b’mod rapidu u effiċjenti bejn l-istituzzjonijiet,

         IDDEĊIDIET KIF ĠEJ:
   A.   Rimborż fuq il-bażi tal-infiq reali (l-Artikolu 62 tar-Regolament (KE) Nru 987/2009)

   Artikolu 1
   L-istituzzjoni li titlob rifużjoni bbażata fuq l-infiq reali għandha tintroduċi t-talba sa mhux aktar tard mill-iskadenza msemmija fl-Artikolu 67(1) Regolament (KE) Nru 987/2009 (minn hawn 'il quddiem “ir-Regolament tal-Implimentazzjoni”). L-istituzzjoni li tirċievi t-talba għandha tiżgura l-ħlas tat-talba fiż-żmien previst fl-Artikolu 67(5) tar-Regolament tal-Implimentazzjoni, iżda qabel dan il-limitu taż-żmien hekk kif tkun f’pożizzjoni li tagħmel dan.
   Artikolu 2
   1.   Talbiet għal rifużjoni ta' benefiċċji, li jkunu ġew ipprovduti abbażi tal-Karta tal-Assikurazzjoni tas-Saħħa Ewropea (EHIC), dokument li jissostitwixxi l-EHIC jew kwalunkwe dokument ieħor li jagħti d-dritt, jistgħu jiġu miċħuda u t-talba mibgħuta lura lill-istituzzjoni kreditriċi fil-każ li t-talba, pereżempju:

               —

               ma tkunx kompluta u/jew tkun imtliet b’mod ħażin,

               —

               tkun tikkonċerna benefiċċji li ma jkunux ingħataw fil-perjodu ta’ validità tal-EHIC jew tad-dokument li jagħti d-dritt użat mir-riċevitur tal-benefiċċji.

         2.   Talba ma tistax tiġi miċħuda fuq il-bażi li l-persuna ma tkunx għadha assikurata mal-istituzzjoni, li tkun ħarġet l-EHIC jew id-dokument li jagħti d-dritt, sakemm il-benefiċċji kienu mogħtija lill-benefiċjarju fil-perjodu ta’ validità tad-dokument użat.
   3.   Istituzzjoni li hija obbligata li tħallas lura l-ispejjeż ta' benefiċċji pprovduti abbażi tal-EHIC tista' titlob li l-istituzzjoni li magħha l-persuna kienet ġustament reġistrata fil-ħin tal-għoti tal-benefiċċji tagħti lura l-ispejjeż ta' dawk il-benefiċċji lill-ewwel istituzzjoni, jew jekk il-persuna ma kinitx intitolata li tuża l-EHIC, issolvi l-kwistjoni mal-persuna kkonċernata.
   Artikolu 3
   Talba ma tistax tiġi riveduta mill-istituzzjoni debitriċi fir-rigward tal-konformità tagħha mal-Artikoli 19 u 27(1) tar-Regolament (KE) Nru 883/2004, sakemm ma jkunx hemm raġunijiet raġonevoli biex wieħed jissuspetta l-abbuż kif iċċarat skont il-ġurisprudenza mill-Qorti Ewropea tal-Ġustizzja (3). L-istituzzjoni debitriċi hija għaldaqstant obbligata li taċċetta l-informazzjoni li fuqha hija bbażata t-talba u li tħallas lura t-talba. Fil-każ li jkun hemm suspett ta’ abbuż, l-istituzzjoni debitriċi tista’ għal raġunijiet rilevanti tiċħad it-talba kif stipulat skont l-Artikolu 67(5) tar-Regolament tal-Implimentazzjoni.
   Artikolu 4
   Għall-fini tal-applikazzjoni tal-punti 2 u 3, jekk l-istituzzjoni debitriċi tesprimi dubji dwar l-eżattezza tal-fatti, li fuqhom it-talba hija bbażata, huwa f'idejn l-istituzzjoni kreditriċi li terġa' tikkunsidra jekk it-talba kinetx maħruġa kif suppost u, jekk xieraq, jekk għandhiex tirtira jew terġa' tikkunsidra t-talba.
   Artikolu 5
   Talba li tiġi introdotta wara l-iskadenza speċifikata fl-Artikolu 67(1) tar-Regolament tal-Implimentazzjoni ma għandhiex tiġi kkunsidrata.
   B.   Rimborż fuq il-bażi ta’ ammonti fissi (l-Artikolu 63 tar-Regolament tal-Implimentazzjoni)

   Artikolu 6
   L-inventarju pprovdut fl-Artikolu 64(4) tar-Regolament tal-Implimentazzjoni għandu jiġi ppreżentat lill-korp ta’ kollegament tal-Istat Membru debitur sal-aħħar tas-sena wara s-sena ta’ referenza, u l-pretensjonijiet ibbażati fuq dan l-inventarju għandhom jiġu introdotti fl-istess entità kemm jista’ jkun malajr wara l-pubblikazzjoni f’Il-Ġurnal Uffiċjali tal-Unjoni Ewropea tal-ammonti fissi annwali għal kull persuna, iżda fil-limitu ta’ żmien previst fl-Artikolu 67(2) tar-Regolament tal-Implimentazzjoni.
   Artikolu 7
   L-istituzzjoni kreditriċi għandha tippreżenta kull meta jkun possibbli t-talbiet li jikkonċernaw is-sena kalendarja partikolari fl-istess okkażjoni lill-istituzzjoni debitriċi.
   Artikolu 8
   L-istituzzjoni debitriċi li tirċievi talba għal rifużjoni fuq il-bażi ta’ ammonti fissi għandha tiżgura l-ħlas tat-talba fiż-żmien previst mill-Artikolu 67(5) tar-Regolament tal-Implimentazzjoni, iżda qabel dan il-limitu taż-żmien malli din tkun f’pożizzjoni li tagħmel dan.
   Artikolu 9
   Talba li tiġi introdotta wara l-iskadenza speċifikata fl-Artikolu 67(2) tar-Regolament tal-Implimentazzjoni ma għandhiex tiġi kkunsidrata.
   Artikolu 10
   Talba għal rifużjoni abbażi ta' ammonti fissi tista' tiġi miċħuda u mibgħuta lura lill-istituzzjoni kreditriċi fil-każ li t-talba, pereżempju:

               —

               ma tkunx kompluta u/jew tkun imtliet b’mod ħażin,

               —

               tirreferi għal perjodu ta’ żmien li ma jkunx kopert mir-reġistrazzjoni fuq il-bażi ta’ dokument validu li jagħti d-dritt.

         Artikolu 11
   Jekk l-istituzzjoni debitriċi tesprimi dubji dwar l-eżattezza tal-fatti li fuqhom it-talba hija bbażata, huwa f'idejn l-istituzzjoni kreditriċi li terġa' tikkunsidra jekk il-fattura kinetx maħruġa kif suppost u, jekk xieraq, jekk għandhiex tirtira jew terġa' tikkunsidra t-talba.
   C.   Riżoluzzjoni ta' talbiet (l-Artikolu 67 tar-Regolament tal-Implimentazzjoni)

   Artikolu 12
   1.   F’konformità mal-Artikolu 67(5) tar-Regolament ta' Implementazzjoni, l-ebda talba ma tista’ tkun ikkontestata wara 18-il xahar minn tmiem ix-xahar li matulu dawn ġew introdotti lill-korp ta’ kollegament tal-Istat Membru debitur.
   2.   Fejn il-korp ta’ kollegament tal-Istat Membru kreditur ma jkunx wieġeb u ma jkunx issottometta l-evidenza mitluba fi żmien 12-il xahar minn tmiem ix-xahar li matulu l-kontestazzjoni tkun waslet għand il-korp ta’ kollegament tal-Istat Membru kreditur, il-kontestazzjoni għandha titqies bħala aċċettata mill-Istat Membru kreditur u t-talba jew il-partijiet rilevanti tagħha għandhom ikunu definittivament miċħuda.
   D.   Ħlasijiet parzjali u mgħax minn ħlasijiet tardivi (l-Artikolu 68 tar-Regolament ta’ Implimentazzjoni)

   Artikolu 13
   Fil-każ li jsir ħlas parzjali skont l-Artikolu 68 tar-Regolament tal-Implimentazzjoni, l-ammont tal-ħlas parzjali għandu jkun iddeterminat separatament għal talbiet ibbażati fuq l-infiq reali (l-Artikolu 67(1) tar-Regolament tal-Implimentazzjoni) u talbiet ibbażati fuq ammonti fissi (l-Artikolu 67(2) tar-Regolament tal-Implimentazzjoni).
   Artikolu 14
   1.   Il-ħlas parzjali skont l-Artikolu 68(1) tar-Regolament ta' Implementazzjoni għandu jirrappreżenta tal-anqas 90 % tal-ammont totali tat-talba inizjali magħmula mill-korp ta’ kollegament tal-Istat Membru kreditur.
   2.   Jekk l-Istat Membru kreditur għamel dikjarazzjoni ġenerali li jaċċetta ħlasijiet parzjali, tali pagamenti se jitqiesu awtomatikament aċċettati. Il-Bord ta' Verifika għandu jħejji lista tal-Istati Membri li ddikjaraw li huma jaċċettaw il-ħlasijiet parzjali.
   3.   L-Istati Membri li ma ddikjarawx li huma aċċettaw il-ħlasijiet parzjali ġeneralment għandhom iwieġbu għal offerti speċifiċi ta’ ħlas parzjali fi żmien sitt xhur, mit-tmiem tax-xahar li fih ġiet introdotta t-talba. Fin-nuqqas ta’ tweġiba fi żmien l-iskadenzi stabbiliti, il-ħlas parzjali se jkun ikkunsidrat bħala aċċettat u għandu jiġi eżegwit.
   Artikolu 15
   1.   Fir-riżoluzzjoni ta’ talba li għaliha sar il-ħlas parzjali, id-debitur għandu jkun marbut biss biex iħallas id-differenza bejn l-ammont finali tat-talba u l-ħlas parzjali.
   2.   Jekk l-ammont tat-talba huwa anqas mill-kontenut tal-ħlas parzjali ddeterminat abbażi tal-ammont oriġinali tat-talba, l-Istat Membru għandu jew:

               (a)

               iħallas lura l-ammont f'eċċess lill-Istat Membru debitur. Tali tranżizzjoni tar-riżoluzzjoni għandha titwettaq mill-korp ta’ kollegament tal-Istat Membru kreditur mingħajr l-ebda dewmien, u mhux aktar tard minn sitt xhur wara tmiem ix-xahar li matulu l-ammont tat-talba kien stabbilit, jew

               (b)

               jiftiehem mal-Istat Membru debitur biex jirkupra l-ammont żejjed permezz ta’ tpaċija tat-talba ta' wara. L-att tar-riżoluzzjoni għandu jidentifika ċarament l-ammont żejjed irkuprat permezz tat-talba ta' wara.

         3.   L-imgħax maħluq mill-ħlas parzjali mhux se jnaqqas id-dejn tal-Istat Membru debitur u għandu jibqa' bħala assi tal-Istat Membru kreditur.
   Artikolu 16
   1.   L-interessi fuq il-ħlas tardiv mitluba skont l-Artikolu 68(1) tar-Regolament ta' Implimentazzjoni għandhom jiġu kkalkulati abbażi tax-xhur skont il-formula li ġejja:

   Fejn:

               —

               I tirrappreżenta l-imgħax fuq ħlas tardiv,

               —

               PV (“valur preżenti”) jirrappreżenta l-valur ta’ ħlas tardiv; il-valur li qed jiġi stabbilit bħala l-ammont tat-talba pendenti li ma ġiex miftiehem fil-limiti taż-żmien stabbiliti fl-Artikolu 67(5) u 67(6) tar-Regolament ta' Implimentazzjoni u li ma kienx kopert mill-ħlas parzjali skont l-Artikolu 68(1) tar-Regolament ta' Implemintazzjoni. Il-valur attwali għandu jinkludi biss it-talba jew il-partijiet tagħha, li ġew irikonoxxuti reċiprokament mid-debitur u l-Istati Membri kredituri bħala validi, anke jekk it-talba kollha jew parti minnha kienu soġġetti għal proċedura ta' kontestazzjoni.

               —

               i tirrappreżenta r-rata tal-imgħax annwali stabbilita mill-Bank Ċentrali Ewropew għall-operazzjonijiet ta’ rifinanzjament ewlenin tiegħu, li kienet fis-seħħ fl-ewwel jum tax-xahar meta l-ħlas kien dovut.

               —

                     n
                   tirrappreżenta l-perjodu (xhur) li jibda bl-ewwel xahar wara li l-iskadenzi speċifikati fl-Artikolu 68(1) tar-Regolament ta' Implementazzjoni jkunu għaddew, u jkompli sa u jinkludi x-xahar ta’ qabel ix-xahar li matulu l-ħlas kien irċevut. Skont l-Artikolu 67(7) tar-Regolament ta’ Implimentazzjoni, il-perjodu m'għandux jiġi interrott fil-kors tal-proċedura.

         2.   It-talba għall-imgħax fuq il-ħlas tardiv għandu jiġu introdott mill-korp ta’ kollegament tal-Istat Membru kreditur lill-korp ta’ kollegament tal-Istat Membru debitur fi żmien sitt xhur wara x-xahar li matulu sar il-ħlas tardiv.
   3.   Mhux se tiġi kkunsidrata t-talba għall-interessi fuq ħlasijiet tardivi introdotti wara l-iskadenza stabbilita fil-paragrafu 2.
   Artikolu 17
   1.   L-imgħax fuq il-ħlas tardiv għandu jitħallas lill-korp ta’ kollegament tal-Istat Membru kreditur fi żmien tnax-il xahar minn tmiem ix-xahar li matulu ġiet introdotta t-talba lill-korp ta’ kollegament tal-Istat Membru debitur.
   2.   Kull meta jkun mitlub minn wieħed mill-partijiet, il-Bord ta' Verifika għandu jiffaċilita l-għeluq finali tal-kontijiet fejn riżoluzzjoni tat-talba għall-imgħax fuq ħlasijiet tardivi ma ntlaħqitx fi ħdan il-perjodi stabbiliti fil-paragrafu 1. L-opinjoni motivata tal-Bord ta’ Verifika għandha tingħata fi żmien sitt xhur mid-data li fiha l-kwistjoni kienet irriferuta lilha.
   E.   Dispożizzjonijiet mixxellanji

   Artikolu 18
   1.   Għall-iskop tal-ħlasijiet msemmija fid-Deċiżjoni, id-data tal-ħlas hija id-data tal-valur tat-tranżazzjoni kif introdotta mill-istituzzjoni bankarja tal-korp ta’ kollegament tal-Istat Membru kreditur.
   2.   Il-korp ta’ kollegament tal-Istat Membru debitur għandu jinnotifika l-wasla ta' talba introdotta fi żmien xahrejn mid-data tal-wasla tat-talba. In-notifika għandha tispeċifika d-data ta' meta waslet it-talba.
   3.   Żewġ Stati Membri jew aktar, jew l-awtoritajiet kompetenti jew il-korpi ta’ kollegament tagħhom, jistgħu jirrinunzjaw jew jipprovdu għal metodi oħra tar-riżoluzzjoni għall-punti koperti minn din id-Deċiżjoni.
   4.   L-opinjoni tal-Bord ta’ Verifika, mogħtija skont l-Artikolu 67(7) tar-Regolament ta' Implimentazzjoni, tista' tirrinunzja jew tipprovdi għal metodi oħra ta’ riżoluzzjoni għall-punti koperti minn din id-Deċiżjoni, b’kont meħud tal-prinċipju ta’ kooperazzjoni tajba bejn l-awtoritajiet u l-istituzzjonijiet tal-Istati Membri.
   F.   Dispożizzjonijiet finali

   Artikolu 19
   1.   L-istituzzjonijiet għandhom jiżguraw li hemm kooperazzjoni tajba bejniethom u jaġixxu daqslikieku qegħdin jimplimentaw il-leġiżlazzjoni tagħhom stess.
   2.   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Se tapplika mill-ewwel jum wara l-pubblikazzjoni għat-talbiet kollha għar-rimborż abbażi tan-nefqa attwali rreġistrata fil-kontijiet tal-Istat Membru kreditur wara d-dħul fis-seħħ tar-Regolament (KE) Nru 987/2009 u għat-talbiet kollha għal rimborż abbażi tal-ammonti fissi ppubblikati f’Il-Ġurnal Uffiċjali tal-Unjoni Ewropea wara d-dħul fis-seħħ tar-Regolament (KE) Nru 987/2009.
   3.   Din id-Deċiżjoni tissostitwixxi d-Deċiżjoni Nru S4 tat-2 ta’ Ottubru 2009.
   4.   B’deroga mill-paragrafu 2, l-Artikoli 12(2) u 18(2) japplikaw għat-talbiet imsemmija fil-paragrafu 2 li ġew introdotti lill-korp ta’ kollegament tal-Istat Membru debitur wara l-pubblikazzjoni ta’ din id-Deċiżjoni f'Il-Ġurnal Uffiċjali tal-Unjoni Ewropea.

            Il-President tal-Kummissjoni Amministrattiva

         Anne McMANUS

      (1)  ĠU L 166, 30.4.2004, p. 1.

      (2)  ĠU L 284, 30.10.2009, p. 1.

      (3)  Is-Sentenza tat-12 ta' April 2005 fil-każ C-145/03 “Heirs of Annette Keller v Instituto Nacional de la Seguridad Social (INSS) and Instituto Nacional de Gestión Sanitaria (Ingesa)”, Ġabra tal-Ġurisprudenza 2005 Paġna I-02529.